text:
Koseya Hosea
Chapter 5
1 Muwulire kino, mmwe bakabona, era muwulirize, mmwe ennyumba ya Isiraeri, era mutege amatu, mmwe ennyumba ya kabaka, kubanga omusango guno gwammwe; kubanga mwabanga ekyambika e Mizupa, era ekitimba ekyasuulibwa ku Taboli.
2 Era abajeemu bagenze nnyo wansi nga batta; naye nze ndi munenya w'abo bonna.
3 Mmanyi Efulayimu, so ne Isiraeri tankisibwa: kubanga kaakano, ai Efulayimu, okoze eby'obwenzi, Isiaeri ayonoonese.
4 Ebikolwa byabwe tebibagaanye kukyukira Katonda waabwe: kubanga omwoyo ogw'obwenzi guli mu bo, so tebamanyi Mukama.
5 Era amalala ga Isiraeri gaba mujulirwa gy'ali mu maaso ge: Isiraeri ne Efulayimu kyebaliva beesittala mu butali butuukirivu bwabwe: era ne Yuda alyesittalira wamu nabo.
6 Baligenda n'embuzi zaabwe n'ente zaabwe okunoonya Mukama; naye tebalimulaba: abeeyawuddeko.
7 Bakuusizza Mukama; kubanga bazadde abaana ab'amakiro: kaakano omwezi ogwakaboneka gulibalya wamu n'ennimiro zaabwe.
8 Mufuuwe eŋŋombe mu Gibeya n'ekkondeere mu Laama: mulaye eŋŋoma e Besaveni; nti Ennyuma wo, ai Benyamini.
9 Efulayimu alifuuka matongo ku lunaku olw'okunenyezebwako: mmanyisizza mu bika bya Isiraeri ebyo ebitalirema kubaawo.
10 Abakungu ba Yuda bali ng'abo abajjulula akabonero k'ensalo: ndifuka obusungu bwange ku bo ng'amazzi.
11 Efulayimu ajoogeddwa, abetenteddwa mu kusalirwa omusango; kubanga yakkiriza okutambula okugoberera ekiragiro.
12 Kyenvudde mbeera eri Efulayimu ng'ennyenje, n'eri ennyumba ya Yuda ng'okuvunda.
13 Efulayimu bwe yalaba endwadde ye, ne Yuda n'alaba ekiwundu kye, kale Efulayimu n'agenda eri Obwasuli n'atumira kabaka Yalebu: naye tayinza kubawonya, so talibavumula ekiwundu kyammwe.
14 Kubanga ndiba eri Efulayimu ng'empologoma, era ng'empologoma ento eri ennyumba ya Yuda: nze, nze mwene, nditaagula ne nvaawo; nditwalira ddala so tewaliba wa kuwonya.
15 Ndigenda ne nzirayo mu kifo kyange okutuusa lwe balikkiriza okusobya kwabwe, ne banoonya amaaso gange: mu kubonyaabonyezebwa kwabwe mwe balinyiikirira okunnoonya.


c: text/html

text:
Oluyimba lwa Sulemaani Song of Songs
Chapter 1
1 Oluyimba olusinga ennyimba, lwe lwa Sulemaani
2 Annywegere n'okunywegera kw'akamwa ke: Kubanga okwagala kwo kusinga omwenge obulungi.
3 Amafuta go gawunya akaloosa; Erinnya lyo liringanga amafuta agafukibwa; Abawala abatamanyi musajja kyebava bakwagala.
4 Mpalula tunaakugoberera mbiro: Kabaka annyingizizza mu bisenge bye: Tunaakusanyukira ne tujaguza, Okwagala kwo tunaakwogerako okusinga omwenge: Bakwagala lwa nsonga.
5 Ndi muddugavu, naye mulungi, Mmwe abawala ba Yerusaalemi, Ng'eweema ez'e Kedali. Ng'amagigi ga Sulemaani.
6 Temuntunuulira kubanga ndi muddugavu. Kubanga omusana gunjokezza. Abaana ba mmange bansuguwalira, Banfuula omukuumi w'ensuku ez'emizabbibu; Naye olusuku lwange nze saalukuuma.
7 Mbuulira, ggwe emmeeme yange gw'eyagala, Gy'oliisiza ekisibo kyo, gy'okigalamiriza mu ttuntu; Kubanga nandibeeredde ki ng'ayambadde ekibikka ku maaso Awali ebisibo bya banno?
8 Oba nga tomanyi, ggwe asinga abakazi bonna obulungi, Fuluma okwate ekkubo ogoberere ebigere by'endiga zo, Oliisize abaana b'embuzi zo awali eweema ez'abasumba.
9 Nkufaananyizza, ai muganzi wange, Embalaasi eri ku magaali ga Falaawo.
10 Amatama go malungi n'emivumbo emirange, Ensingo yo nnungi n'embu ez'eby'obuyonjo.
11 Tunaakukolera emivumbo egya zaabu N'amapeesa aga ffeeza.
12 Kabaka bwe yali ng'atudde ku mmeeza ye, Amafuta gange ag'omugavu ne gawunya akaloosa kaago.
13 Muganzi wange ali gye ndi ng'omuvumbo gwa mooli, Oguteekebwa wakati w'amabeere gange.
14 Muganzi wange ali gye ndi ng'ekisaaganda ky'ebimuli ebya kofera Mu nsuku ez'emizabbibu ez'e Engedi.
15 Laba, oli mulungi, gwe njagala; laba, oli mulungi; Amaaso go mayiba.
16 Laba, oli mulungi, muganzi wange, weewaawo, wa kusanyusa: Era ekitanda kyaffe kya malagala mato.
17 Emikiikiro gy'ennyumba yaffe mivule, N'enzooba zaffe nkanaga:

robotstxt: allowed

filter: keep


text:
Olubereberye - Genesis
Essuula 14
1 Awo mu mirembe gya Amulaferi kabaka w'e Sinali, Aliyoki, kabaka w'e Erasali, Kedolawomeeri, kabaka w'e Eramu, n'egya Tidali, kabaka w'e Goyiyimu,
2 ne balwana ne Bbeera, kabaka w'e Sodoma, ne Bbiruusa, kabaka w'e Ggomola, Sinaabu, kabaka w'e Aduma, ne Semebeeri, kabaka w'e Zeboyiyimu, ne kabaka w'e Bera (ye Zowaali).
3 Abo bonna ne beegattira mu kiwonvu Sidimu (eyo ye nnyanja ey'omunnyo):
4 Ne baweerereza Kedolawomeeri emyaka kkumi n'ebiri, ne mu mwaka ogw'ekkumi n'esatu ne bajeema.
5 Ne mu mwaka ogw'ekkumi n'ena Kedolawomeeri n'ajja, ne bakabaka abaali awamu naye, ne bakubira Abaleefa mu Asuterosikalumayimu, n'Abazuuzi mu Kaamu, n'Abemi mu Savekiriyasayimu,
6 n'Abakooli ku lusozi lwabwe Seyiri, ne babagoba okutuusa Erupalaani ekiri okumpi n'eddungu.
7 Ne baddayo ne batuuka e Nuumisupaati (ye Kadesi), ne bakuba ensi yonna eya Abameleki, era n'eya Abamoli, abaatuula mu Kazazonutamali.
8 Ne watabaala kabaka w'e Sodoma, ne kabaka w'e Ggomola, ne kabaka w'e Aduma, ne kabaka w'e Zeboyiyimu, ne kabaka w'e Bera (ye Zowaali); ne bategeka olutalo okulwanira nabo mu kiwonvu Sidimu;
9 okulwana ne Kedolawomeeri, kabaka w'e Eramu, ne Tidali, kabaka w'e Goyiyimu, ne Amulafeeri, kabaka w'e Sinali, ne Aliyooki kabaka w'e Erasali: bakabaka abana nga balwana n'abataano.
10 Era ekiwonvu Sidimu kyali kijjudde obunnya obw'ebitosi; ne bakabaka w’e Sodoma ne Ggomola ne badduka, ne bagwa omwo, n'abo abaasigalawo ne baddukira ku lusozi.
11 Ne banyaga abintu byonna eby'omu Sodoma ne Ggomola, n'ebyokulya byabwe byonna, ne beegendera.
12 Ne banyaga Lutti, omwana wa muganda wa Ibulaamu, eyatuulanga mu Sodoma, n'ebintu bye, ne bagenda.
13 Ne wajja omu eyawonawo, n'abuulira Ibulaamu Omwebbulaniya: oyo yatuulanga awali emivule gya Mamule Omwamoli, muganda wa Esukoli, era muganda wa Aneri; nabo baali nga balagaanye ne Ibulaamu.
14 Ibulaamu bwe yawulira nga baanyaga muganda we, n'agenda ne basajja be abaayigirizibwa okulwana, abaazaalirwa mu nnyumba ye, ebikumi bisatu mu kkumi mu munaana, ne babagoberera okutuusa ku Ddaani.
15 Ne baawukanamu okubalumba ekiro, ye n'abaddu be, ne babakuba, ne babagoberera okutuusa ku Kkoba, ekiri ku mukono ogwa kkono ogw'e Ddamasiko.
16 N'akomyawo ebintu byonna, era n'akomyawo ne muganda we Lutti, n'ebintu bye, era n'abakazi, n'abantu.
17 Ne kabaka w'e Sodoma n'afuluma okumusisinkana, bwe yamala okukomawo ng'asse Kedolawomeeri ne bakabaka abaali naye, mu kiwonvu Save (kye kiwonvu kya kabaka).
18 Ne Merukizeddeeki kabaka w'e Ssaalemi n'aleta emmere n'omwenge: era ye yali kabona wa Katonda ali waggulu ennyo.
19 N'amusabira omukisa, n'ayogera nti Ibulaamu aweebwe omukisa, Katonda ali waggulu ennyo, nannyini ggulu n'ensi:
20 era Katonda ali waggulu ennyo atenderezebwe akugabidde abalabe bo mu mukono gwo. N'amuwa ekitundu eky'ekkumi ekya byonna.
21 Kabaka w'e Sodoma n'agamba Ibulaamu nti Mpa nze abantu, ebintu obyetwalire ggwe.
22 Ibulaamu n'agamba kabaka w'e Sodoma nti Nnyimusizza omukono gwange eri Mukama Katonda ali waggulu ennyo, nannyini ggulu n'ensi,
23 nga ndayira nti siritwala kaggwa newakubadde akakoba k'engatto newakubadde akantu konna k'olina, oleme okwogera nti Mmugaggawazizza Ibulaamu:
24 wabula ebyo abavubuka bye balidde, n'omugabo gw'abasajja abaagenda nange; Aneri, Esukoli; ne Mamule abo batwale omugabo gwabwe.


text:
Zabbuli Psalms
Chapter 116
1 Mukama, kubanga awulidde Eddoboozi lyange n'okwegayirira kwange.
2 Kubanga antegedde okutu, Kyennaavanga mmukoowoola nga nkyali mulamu.
3 Emigwa egy'okufa gyansiba. N'okulumwa kw'emagombe kwankwata: Ne ndaba ennaku n'okutegana.
4 Ne ndyoka nkoowoola erinnya lya Mukama; Nti Ai Mukama, nkwegayiridde, omponye emmeeme yange.
5 Mukama wa kisa, era mutuukirivu; Weewaawo, Katonda waffe alina okusaasira.
6 Mukama akuuma abo abatalina nkwe: Najeezebwa, n'andokola.
7 Komawo mu kiwummulo kyo, ggwe emmeeme yange; Kubanga Mukama akukoledde eby'ekisa ekingi.
8 Kubanga omponyezza emmeeme yange okufa, Amaaso gange obutakaaba maziga, N'ebigere byange obutagwa.
9 Naatambuliranga mu maaso ga Mukama Mu nsi y'abalamu.
10 Nzikiriza, kubanga ndyogera: Nabonyaabonyezebwa nnyo:
11 Ne njogera nga nnyanguwa Nti Abantu bonna bulimba.
12 Kiki kye ndisasula Mukama Olw'ebirungi bye byonna eri nze?
13 Nditoola akakompe ak'obulokozi, Era ndikaabira erinnya lya Mukama.
14 Ndisasula obweyamo bwange eri Mukama, Weewaawo, mu maaso g'abantu be bonna.
15 Okufa kw'abatukuvu be Kwa muwendo mungi mu maaso ga Mukama.
16 Ai Mukama, mazima nze ndi muddu wo: Nze ndi muddu wo, era omwana w'omuzaana wo; Osumuludde ebyansiba.
17 Ndikuwa ssaddaaka ey'okwebaza, Era ndikaabira erinnya lya Mukama.
18 Ndisasula obweyamo bwange eri Mukama, Weewaawo, mu maaso g'abantu be bonna;
19 Mu mpya z'ennyumba ya Mukama, Wakati mu ggwe, ggwe Yerusaalemi. Mumutendereze Mukama.


text:
Isaaya Isaiah
Chapter 47
1 Serengeta otuule mu nfuufu ggwe omuwala wa Babulooni atamanyi musajja; tuula ku ttaka awatali ntebe ya bwakabaka, ggwe omuwala w'Abakaludaaya: kubanga tebakyakuyitanga nyanyali era mwekanasi.
2 Ddira emmengo ose obutta: bikkula ku maaso, ggyako ekirenge, bikkula ku kugulu, oyite mu migga.
3 Obwereere bwo bulibikkuka, weewaawo, ensonyi zo zirirabika: ndiwalana eggwanga so sirikkiriza muntu yenna.
4 Omununuzi waffe, Mukama ow'egge lye linnya lye, Omutukuvu wa Isiraeri.
5 Tuula ng'osirise, weegendere mu kizikiza, ggwe omuwala w'Abakaludaaya: kubanga tebakyakuyitanga Mukyala wa mu bwakabaka.
6 Nasunguwalira abantu bange, navumisa obusika bwange, ne mbawaayo mu mukono gwo: tewabasaasira n'akamu; ku bakadde obataddeko ekikoligo kyo kizito nnyo.
7 N'oyogera nti Naabanga mukyala ennaku zonna: ebyo n'otobissa ku mwoyo so tewajjukira nkomerero yaabyo ya luvannyuma.
8 Kale nno kaakano wulira kino, ggwe aweereddwa ejjaliri okwesiima, atuula ng'osiita, ayogera mu mutima gwo nti Wendi, so tewali mulala wabula nze; sirituula nga nnamwandu, so sirimanya kufiirwa baana:
9 naye bino byombiriri birikujjira mangu ku lunaku lumu, okufiirwa abaana ne bunnamwandu: birikujjako mu kigera kyabyo ekituukiridde, obulogo bwo newakubadde nga bungi butya, n'obusawo bwo newakubadde nga busukkiridde obungi.
10 Kubanga weesiga obubi bwo; wayogera nti Siriiko andaba; amagezi go n'okumanya kwo bye bikukyamizza: n'oyogera mu mutima gwo nti Wendi, so tewali mulala wabula nze.
11 Obubi kyebuliva bukujjako; tolimanya mmambya yaabwo: n'akataali kalikugwako; toliyinza kukaggyawo: n'okuzika kulikujjako mangu ago kw'otomanyiridde.
12 Yimirira nno n'obusawo bwo n'obulogo bwo obwayinga obungi, obwakutengezzanga okuva mu buto bwo; oba nga mpozzi oliyinza okugasa, oba nga mpozzi oliyinza okusobola.
13 Abateesa naawe abayinga obungi bakukooyezza: abalaguza eggulu, abalengera emmunyeenye, abalanga eby'emyezi bayimirire nno bakulokole mu ebyo ebirikujjako.
14 Laba, baliba ng'ebisusunku; omuliro gulibookya; tebalyewonya mu buyinza bw'omuliro: teguliba lyanda lya kwota, newakubadde kyoto eky'okutuulako.
15 Bwe bityo bwe biriba gy'oli ebyo ebyakutengezzanga: abaagulaananga naawe okuva mu buto bwo balibulubuuta buli muntu ku luuyi lwe ye; tewaliba wa kukulokola.


text:
Abadde yeeyita ow’enkinnansi akwatiddwa
Abakulembeze b’abasawo ab’ekinnaansi mu district y’e Mukono baliko omusajja abadde yeyiita omu ku bbo, gwe bagombyemu obwala agende annyonnyole ku nsawula ye, bbo gye bagamba nti tebagitegeera bulungi.
Dokita Misambwa, ng’erinnya lye ettuufu ye Odwal okuva e Kenya, ogw’okusawula abadde agukolera ku kyalo Mawoto, nga yeeyambisa ebintu ng’embugo n’ensimbi enganda, okutiisatisa abantu, abaggyeko sente.
Abatuuze baludde nga beemulugunya ku musajja mukulu ono nga bw’abalyako ensimbi, kyokka ne batawona nga bw’aba abasuubiizza.
Mu kanyolagano k’okumukwata, abasawo b’ekinnaanasi babiri bagendedde ku bisago.
Odwal ye ebimwogerwako abyesammudde n’ategeeza nti enzijjanjaba ye ya ki Nnakenya nga bannayuganda bebatannaba kugitegeera.


text:
Bya H. BUKENYA ne D. Kibanga
Cubs 3-0 Seychelles
Eggulo mu gw’omukwano:
Western Region 0-1 Cranes
PULEZIDENTI wa FUFA Ying. Moses ali ku muyiggo gwa ssente ezisoba mu bukadde 150 okutegekeramu emipiira ebiri egya ttiimu z’eggwanga; Cranes n’ey’ebato (The Cubs).
Ku Lwomukaaga ttiimu ya Uganda ey'abatasussa myaka 17 (The Cubs) yawuttudde Seychelles (3-0) mu kisaawe e Lugogo n’eyitawo ku mugatte gwa ggoolo 5-1.
Obuwanguzi buno bwagisudde ku Rwanda ku luzannya oluddako gye battunka nayo nga July 18 ekirese FUFA ng’etakula mutwe okunoonya ssente eziteekateeka ttiimu bbiri ezizannya wiikendi emu.
Cranes enkulu, nayo ezannya Equatorial Guinea nga July 19 ekitegeeza nti FUFA yaakutegeka emipiira ebiri mu kaseera ke kamu.
"Ttiimu yazannye bulungi naye abazannyi bakyalina eby’okuyiga," Lule bwe yategeezezza.
Akulira ebyensimbi mu FUFA, Dicolas Kiiza yategeezezza nti bagenda kutuula balabe amakubo ow’okuggya ssente za tiimu zombi kyokka basuubira nti baakuzifuna.
"Tuli bagumu nti tusobola okutegeka emipiira gyombi ne tugiwangula kuba embeera eno bulijjo tugisuubira," Kiiza bwe yagambye.
Cranes esimattuse:
Mu gw’omukwano e Mbarara, Cranes yasimattuse ey’abazannyi b’Obugwanjuba bwa Uganda bwe yagikubye ggoolo 1-0 mu kampeyini ya ‘Cranes na mutima’ eyawomwamu omutwe kkampuni ya Nile Brewaries. Miya Farouk ye yateebedde Cranes.


text:
OLUTALO lwa Namboole ne FUFA luyinza obutaggwa olw’enjuuyi zombi obuteewa kitiibwa, ssaako obuteesigan’gana.
Namboole ne FUFA zonna kkampuni ezirina okukola amagoba, era Namboole bw’eyomba olw’obutasasulwa bbanja ery’obuka-dde 111 eba ntuufu.
Abamu batandise okunenya eyali pulezidenti wa FUFA, Lawrence Mulindwa nti yakola bubi okuleka ebbanja naye buli Gavumenti esanga amabanja n’egasasula.
Mulindwa mu 2005 yasasula amabanja Dennis Obua ge yaleka, omwali ensimbi z’ekizimbe kya FUFA wamu n’abakozi, era singa Magogo yagasanga, naye yandigasasudde.
Ng’ogyeeko ebyo, Mulindwa yasasula buli eyavaayo ng’abanja FUFA era wano bannamupiira baamusanyukira nnyo.
FUFA ya Magogo esasule Namboole kuba emipiira egyazannyibwayo gyavaamu ensimbi, kuba ekisaawe tekyali kikalu.
Mu kifo kya FUFA okuddukira ewa Katikkiro Amama Mbabazi, enoonye waakiri ekitundu ky’ebbanja eyogerere okwo, naye eby’okutiisatiisa tebiyamba.
Okuggyako nga Mbabazi agenda kukwata ensimbi ezo aziweeyo, sisuubira kya maanyi kubanga Namboole yeetongodde nga FUFA .
Ne Minista Charles Bakkabulindi ayinza obutayamba kubanga Namboole afugibwa minisitule bbiri; (ey’Ebyenjigiriza n’Emizannyo wamu n’eyEbyensimbi) ng’emu eyagala mupiira ate endala ssente, sso si bbaluwa za baminisita.
Ng’omupiira gwa Madagascar ne Uganda bwe guli gwa ggwanga, FUFA enoonye ekitundu ky’ensimbi okusinga okwogerera aba Namboole amafuukuule. Omukulembene omulungi, bw’ayingira ofiisi ebimu ku by’asookerako kwe kulaba ebitabo bya kkampuni bwe biyimiridde, Magogo ky’ataakola, alinze mupiira gwa Madagascar n’ajjukira.
Gye buvuddeko, nalabudde Magogo nti singa taayanguwe kuddamu kuwandiisa FUFA, gavumenti eyinza obutamuwa nsimbi.
kateregaya@yahoo.com 0782077016


text:
Bya BBOSA GONZAGA
EKISIIBO bye bimu ku nteekateeka ezibeera mu mwaka gw’Eklezia era kijjumbirwa nnyo Abakristo ssaako n’abalyowi b’emyoyo mu nsi yonna.
Fr. Yakobo Ssebayigga bwanamukulu w’ekigo ky’ e Kamwokya agamba nti ekisiibo luba lutalo olutali lwa ttiyaggaasi wabula luba lutalo wakati w’omwoyo n’omubiri.
Agamba nti ennaku 40 ez’ekisiibo zitwalibwa nga nkulu nnyo eri Omukristu kubanga ebitabo by’eddiini bizoogerako mu
ngeri ez’enjawulo naye ng’okusinga zijjukirwa nnyo mu lugendo lw’abaana ba Yisirayiri bwe baamala ennaku 40 nga bava e Misiri.
OMUKRISTU YANDYEYISIZZA ATYA MU KISIIBO?
Fr. Ssebayigga agamba nti mu kiseera nga kino buli Mukristu yandisuubiddwa okwenyigira ennyo mu kunoonya Katonda ng’amusaba mu ngeri eteri ya bulijjo nga kw’otadde n’okwegayirira.
Omukristu asuubirwa okwerekereza n’asobola okuwa kwabo abatalina ng’eddiini bw’eragira. Omukristu kimukakatako okusonyiwa abamusobya olw’ensonga nti ne bw’osiiba nga tosonyiwa obeera omala budde.
Omukristu mu kiseera nga kino kimukakatako okubeera abakkakkamu okwetoowaza eri bannaffe nga kino kikuyamba mu kusemberera Mukama.
MULAMWA KI OGULI MU KUSIIBA?
Fr. Ssebayigga agamba nti ebintu bingi by’otosobola kufuna ng’oyita mu kusaba, naye bw’osaba n’ogattako okusiiba, enjegere nnyingib ezikutuka.
Bwe tusiiba tugattako okusaba. Kino kituyamba okugenda obuziba ne Katonda waffe ne tusobola okuwuliziganya n’omutonzi. Bwe tusiiba tufuna obuganzi eri Mukama kubanga okusiiba kwewaayo era ne Katonda akiraba nti weewaddeyo okumunoonya n’akwanukula mu ngeri ye.


text:
Bya Robert Mutebi, Nicholas Kajoba ne Joseph Mutebi
EBY’ ENSONGA eyayiirizza asidi Paasita w’Abalokole, Umaru Mulinde byongedde okulanda abamu ku baliraanwa be bwe bategeezezza nti enkaayana z’ettaka z’aludde nazo zandiba nga ze zaavuddeko obulumbaganyi buno.
Mulinde baamuteeze ava mu kkanisa ye okubuulira enjiri ekiro ne bamuyiira asidi bwe yabadde alinnya mmotoka ye okudda awaka.
Omutume Mulinde ow’ekkanisa ya Gospel Life Church International e Namasuba ku lw’e Ntebe ye yagudde ku kibambulira mu kiro ekyakeesezza Ssekukkulu nga kyajje ave ku kituuti mu zimu ku nkung’aana z’abadde nazo mu keetereekerero ka Ssekukkulu.
Asidi eyamuyiiriddwa yayiise ku ludda lwa mmotoka ye ey’ekia kya Toyota Surf olwa ddereeva lwonna n’akulukutira ku ndabirwamu.
“Twabadde tuli wano ne tuwulira enduulu ng’omusajja awanjaga nti bamuyiiridde asidi era twagenze okutuuka nga ye musumba muliraanwa waffe kwe kusooka okumuddusa mu kalwaliro akamu e Namasuba gye baatugobye ne tugenda ku International Hospital e Namuwongo,” Moses Kalyango omu ku baliraanwa be ku kkanisa ye bwe yategeezezza.
Omu ku baliraanwa ba Mulinde ku kkanisa ye yategeezezza nti ku makya baalabye abavubuka basatu abaakedde okutuula ku kifugi ky’omu ku baliraanwa baabwe nti era bwe baababuuzizza kye balinda nga batamattama kwe kubagobawo kyokka omu n’alemerawo kyokka n’ ab-
alala obwedda bagira ne badda.
Omu eyabadde ayambadde enkofiira ye yasigaddewo ppaka obudde kuziba era ono gwe bateebereza okuyiira omusumba asidi ku ssaawa 5:30 ez’ekiro kubanga bwe yabadde adduka ng’ayambukira mu mayumba enkofiira ye yamuguddeko n’atadda kuginona era poliisi yagitutte.
MULINDE BY’AGAMBA
Omutume Mulinde yasinzidde ku kitanda mu ddwaaliro gy’ajjanjabirwa erya International Hospital n’agamba nti abamuwalanya olw’okukyusa eddiini n’ava mu Busiraamu n’alokoka be bali emabega w’okumwokya asidi.
Agamba nti: Nnabadde naakava e Masajja mu lukung’aana lw’enjiri omwalokokedde abantu abasoba mu 1000 nga nzize ku kkanisa yange okuttaanya enteekateeka z’akabaga k’abo abaalokose era mba nva mu kkanisa okugenda mu paakingi okuggyayo mmotoka yange omusajja omu kwe kumpita nti musumba, bwe nnakyuse okumulaba n’anjiira asidi mu feesi.
Mba nkyalaajaana omulala n’anva emabega naye n’anjiira asidi mu mugongo era wano nnapadde bupaazi okudda gye nva nga sitegeera kintuseeko.Eyasoose okunjiira asidi nnamulabye era olwamaze n’agamba nti…”Allah Akbar…..(Ekivuunulwa nti Katonda munene).
“Abantu abamu balowooza nti zaabadde mpalana z’abakazi naye ekyo ssi kituufu kubanga mukyala wange Evelyn Mulinde (nga bw’amusongako mu ddwaaliro) mmulinamu abaana mukaaga nga yaakamala n’okunzaalira abalongo n’olwekyo ssisobola kumugattako,” Mulinde bwe yannyonnyodde.
Omwogezi wa Poliisi, Asuman Mugenyi yagambye nti baakakwatayo omuntu omu ku kikolwa kino kyokka yagaaanyi okumwogera amannya kubanga kijja kutabulatabula okubuuliriza kwa Poliisi.
Kyokka baliraanwa ba Mulinde bagamba nti aludde ng’agugulana n’eyamuguza ettaka kwe yazimba ekkanisa ye ku poloti 595 mu Namuli Zooni e Najjanankumbi mu mwaka 2008 oluvannyuma lw’omusumba okusalawo okuzimba ku kifo kyonna n’atwaliramu n’akafo akagambibwa nti baali balagaanye okukalekawo.
Mulinde y’ani?
1 Yazaalwa mu maka Amayisiraamu era kitaawe yali Imaamu wa Muzikiti
2 Yasooka kukuguka mu by’eddiini y’Ekisiraamu by’alinamu Ddiguli eya El-Dawa
3 Yali yeetaba nnyo mu kuwakana okwategekebwanga mu bisaawe ng’Abasiraamu battunka n’Abalokole era yajulizanga ebyawandiikibwa ng’asemba nti eddiini y’Obusiraamu y’entuufu.
4 Mu 1990 yasalawo n’alokoka era n’atandika okuvumirira eddiini y’Obusiraamu.
5 Yatandika ekkanisa ya Gospel Life Church Namasuba.
6 Talina luganda ku musumba omulala bwe bafaananya erinnya John Mulinde.


text:
Essuula 5
1 Kale nno mwe abagagga, mukaabe mulire olw'ennaku ezijja ku mmwe.
2 Obugagga bwammwe buvunze, n'ebyambalo byammwe biriiriddwa ennyenje.
3 Ezaabu yammwe ne ffeeza zitalazze; n'obutalagge bwazo buliba mujulirwa gye muli, bulirya omubiri gwammwe ng'omuliro. Mwakuŋŋaanyiza ebintu mu nnaku ez'enkomerero.
4 Laba, empeera y'abakozi abaakungula ennimiro zammwe, gye mulyazaamaanya, ekaaba: n'ebiwoobe by'abo abakungula byayingira mu matu ga Mukama Ow'eggye.
5 Mwesanyusa ku nsi, ne muwoomerwa ebinyumu; mwegezzezza mu mitima gyammwe nga ku lunaku olw'okubaaga ebya ssava.
6 Mwasala omusango okusinga omutuukirivu, ne mumutta; naye tabawakanya.
7 Kale, ab'oluganda, mugumiikirizenga okutuusa okujja kwa Mukama waffe. Laba, omulimi alindirira ebibala eby'ensi eby'omuwendo omungi, abigumiikiriza, okutuusa enkuba eya ddumbi n'eya ttoggo.
8 Era nammwe mugumiikirizenga; munywezenga emitima gyammwe: kubanga okujja kwa Mukama waffe kuli kumpi.
9 Temwemulugunyanga, ab'oluganda, mwekka na mwekka, muleme okusalirwa omusango: laba, omusazi w'emisango ayimiridde ku luggi.
10 Mutwale ekyokulabirako, ab'oluganda, eky'okubonyaabonyezebwa n'okugumiikiriza, bannabbi abaayogeranga mu linnya lya Mukama.
11 Laba, tubayita ba mukisa abaagumiikirizanga: mwawulira okugumiikiriza kwa Yobu, era mwalaba Mukama ku nkomerero bw'akola nga Mukama wa kisa kingi n'okusaasira.
12 Naye okusinga byonna, baganda bange temulayiranga newakubadde eggulu, newakubadde ensi, newakubadde ekirayiro ekirala kyonna naye ekigambo kyammwe weewaawo kibeerenga weewaawo, n'ekigambo kyammwe si weewaawo kibeerenga si weewaawo; muleme okugwa mu musango.
13 Waliwo mu mmwe omuntu ali obubi? asabenga. Waliwo asanyuka? ayimbenga eby'okutendereza Katonda.
14 Waliwo mu mmwe omuntu alwadde? ayitenga abakadde b'ekkanisa; bamusabirenga, nga bamusiigako amafuta mu linnya lya Mukama waffe:
15 n'okusaba kw'okukkiriza kulirokola omulwadde, ne Mukama waffe alimuyimusa: era oba nga yakola ebibi birimuggibwako.
16 Kale mwatuliraganenga ebibi byammwe mwekka na mwekka, musabiraganenga, mulyoke muwone. Okusaba kw'omuntu omutuukirivu kuyinza nnyo mu kukola kwakwo.
17 Eriya yali muntu eyakwatibwa byonna nga ffe, n'asaba nnyo enkuba ereme okutonnya; enkuba n'etatonnya ku nsi emyaka esatu n'emyezi mukaaga.
18 N'asaba nate; eggulu ne litonnyesa enkuba, ensi n'emeza ebibala byayo.
19 Baganda bange, omuntu yenna mu mmwe bw'akyamanga okuva mu mazima, omuntu n'amala amukyusa,
20 ategeerenga ng'akyusa alina ebibi mu bukyamu obw'ekkubo lye alirokola obulamu mu kufa, era alibikka ku bibi bingi.


text:
Yeremiya Jeremiah
Chapter 32
1 Ekigambo ekyajjira Yeremiya okuva eri Mukama mu mwaka ogw'ekkumi ogwa Zeddekiya kabaka wa Yuda, gwe gwali omwaka ogw'ekkumi n'omunaana ogwa Nebukadduleeza.
2 Awo mu biro ebyo eggye lya kabaka w'e Babulooni lyali lizingizizza Yerusaalemi: ne Yeremiya nnabbi yali asibiddwa mu luggya olw'abambowa, olwali mu nnyumba ya kabaka wa Yuda.
3 Kubanga Zeddekiya kabaka wa Yuda yali amusibye ng'ayogera nti Kiki ekikulaguza n'oyogera nti Bw'ati bw'ayogera Mukama nti Laba, ndiwaayo ekibuga kino mu mukono gwa kabaka w'e Babulooni, naye alikimenya;
4 ne Zeddekiya kabaka wa Yuda taliwona mu mukono gw'Abakaludaaya, naye talirema kuweebwayo mu mukono gwa kabaka w'e Babulooni, era alyogera naye akamwa n'akamwa, n'amaaso ge galiraba amaaso g'oyo;
5 era alitwala Zeddekiya e Babulooni, era alibeera eyo okutuusa lwe ndimujjira, bw'ayogera Mukama: newakubadde nga mulwana n'Abakaludaaya, temuliraba kisa.
6 Awo Yeremiya n'ayogera nti Ekigambo kya Mukama kyajja gye ndi nga kyogera nti
7 Laba, Kanameri mutabani wa Sallumu kojja wo alijja gy'oli ng'ayogera nti Weegulire ennimiro yange eri mu Anasosi: kubanga okuginunula kukwo.
8 Awo Kanameri omwana wa kojja wange n'ajja gye ndi mu luggya olw'abambowa, ng'ekigambo bwe kyali ekya Mukama, n'aŋŋamba nti Nkwegayiridde, gula ennimiro yange eri mu Anasosi ekiri mu nsi ya Benyamini: kubanga obusika bubwo, n'okuginunula kukwo; weegulire wekka. Kale ne ndyoka ntegeera ng'ekyo kye kigambo kya Mukama.
9 Ne ngula ennimiro eyali mu Anasosi eri Kanameri omwana wa kojja wange, ne mmupimira effeeza, sekeri eza ffeeza kkumi na musanvu.
10 Ne mpandiika erinnya lyange ku kiwandiike ne nkissaako akabonero, ne mpita abajulirwa ne mmupimira effeeza mu minzaani.
11 Awo ne ntoola ekiwanduke eky'okugula, ekyo ekiteekeddwako akabonero ng'etteeka n'empisa bwe biri, era n'ekyo ekitaali kisibe:
12 ne mpaayo ekiwandiike eky'okugula eri Baluki mutabani wa Neriya mutabani wa Maseya, Kanameri omwana wa kojja wange nga waali n'abajulirwa nga weebali abaawandiika amannya gaabwe ku kiwandiike eky'okugula mu maaso g'Abayudaaya bonna abaatuulanga mu luggya olw'abambowa.
13 Ne nkuutira Baluki mu maaso gaabwe nga njogera nti
14 Bw'ati bw'ayogera Mukama w'eggye Katonda wa Isiraeri nti Ddira ebiwandiike bino, ekiwandiiko kino eky'okugula, ekyo ekiteekeddwako akabonero era n'ekiwandiike kino ekitali kisibe, obitereke mu kintu eky'ebbumba; bimale ennaku nnyingi.
15 Kubanga bw’ati bw'ayogera Mukama w'eggye Katonda wa Isiraeri nti Oliboolyawo ennyumba n'ennimiro n’ensuku ez'emizabbibu ne bigulirwa nate mu nsi eno.
16 Awo nga mmaze okuwaayo ekiwandiike eky'okugula eri Baluki mutabani wa Neriya, ne nsaba Mukama nga njogera nti
17 Ai Mukama Katonda! laba, watonda eggulu n'ensi n'obuyinza bwo obungi n'omukono gwo ogwagololwa; tewali kigambo kikulema:
18 akola enkumi n'enkumi eby'ekisa, n'osasula obutali butuukirivu bwa bakitaabwe mu kifuba ky'abaana baabwe abaddawo; Katonda omukulu ow'amaanyi, Mukama ow'eggye lye linnya lye:
19 omukulu mu kuteesa: era ow'amaanyi mu kukola emirimu: amaaso go gatunuulira amakubo gonna ag'abaana b'abantu; okuwa buli muntu ng'amakubo ge bwe gali era ng'ebibala by'ebikolwa bye bwe biri:
20 eyassaawo obubonero n'eby'amagero mu nsi y'e Misiri ne leero, mu Isiraeri era ne mu bantu abalala; ne weefunira erinnya nga leero:
21 n'oggya abantu bo Isiraeri mu nsi y'e Misiri n'obubonero n'eby'amagero n'engalo ez'amaanyi n'omukono ogwagololwa n'entiisa nnyingi;
22 n'obawa ensi eno gye walayirira bajjajjaabwe okubawa, ensi ekulukuta amata n'omubisi gw'enjuki;
23 ne bayingira ne bagirya; naye ne batagondera ddoboozi lyo, so tebaatambulira mu mateeka go; tebaakolanga kigambo kyonna ku ebyo byonna bye wabalagira okukola: kyewava obaleetako obubi buno bwonna
24 laba entuumo, zituuse mu kibuga okukimenya; ekibuga n'ekiweebwayo mu mukono gw'Abakalu daaya abalwana nakyo olw'ekitala n’enjala ne kawumpuli: era ebyo by wayogera bituukiridde; era, laba obitunuulidde.
25 Era oŋŋambye ai Mukama Katonda, nti Weegulire ennimiro n'ebintu oyite abajulirwa era naye ekibuga kiweereddwayo mu mukono gw'Abakaludaaya.
26 Awo ekigambo kya Mukama ne kijjira Yeremiya nga kyogera nti
27 Laba, nze ndi Mukama Katonda w'abo bonna abalina omubiri: waliwo ekigambo kyonna ekimema?
28 Mukama kyava ayogera bw'ati nti Laba, ndiwaayo ekibuga kino mu mukono gw'Abakaludaaya mu mukono gwa Nebukadduleeza kabaka w’e Babulooni, era alikimenya:
29 n'Abakaludaaya abawanyisa ekibuga kino balijja balikoleeza ekibuga kino ne bakyokya n’ennyumba ze baayotererezangako waggulu obubaane Baali, ne bafukira bakatonda abalala ebiweebwayo ebyokunywa okunsunguwaza.
30 Kubanga abaana ba Isiraeri n'abaana ba Yuda baakakola ebyali ebibi mu maaso gange ebyereere okuva mu buto bwabwe kubanga abaana ba Isiraeri bansunguwaza busunguwaza n'omulimu ogw'engalo zaabwe, bw'ayogera Mukama.
31 Kubanga ekibuga kino kyaleetanga obusungu bwange n’ekiruyi kyange okuva ku lunaku lwe baakizimba ne leero; nkijjulule okukiggya mu maaso gange:
32 olw'obubi bwonna obw'abaana ba Isiraeri n'obw'abaana ba Yuda bwe baakola okunsunguwaza, bo ne kakabaka baabwe, abakungu baabwe, bakabona baabwe ne bannabbi baabwe, n'abasajja ba Yuda n'abali mu Yerusaalemi.
33 Era bankubye nkoona so si maaso: era newakubadde nga nabayigiriza, nga ngolokoka mu makya ne mbayigiriza; naye tebaawulirizanga okukkiriza okuyiga.
34 Naye ne bateeka emizizo gyabwe mu nnyumba eyitibwa erinnya lyange okugyonoona.
35 Era baazimba ebifo ebigulumivu ebya Baali ebiri mu kiwonvu kya mutabani wa Kinomu, okuyisa batabani baabwe n'abawala baabwe mu muliro eri Moleki; kye sibalagiranga so tekijjanga mu mwoyo gwange, bakole omuzizo ogwo; okwonoonyesa Yuda.
36 Kale nno bw'ati bw'ayogera Mukama Katonda wa Isiraeri eby'ekibuga kino kye mwogerako nti Kiweereddwayo mu mukono gwa kabaka w’e Babulooni, olw'ekitala n'enjala ne kawumpuli, nti
37 Laba, ndibakuŋŋaanya okubaggya mu nsi zonna gye nnabagobera mu busungu bwange ne mu kiruyi kyange ne mu bukambwe obungi: era ndibakomyawo mu kifo kino, era ndibatuuza mirembe:
38 era banaabanga bantu bange, nange naabanga Katonda waabwe:
39 era ndibawa omutima gumu n'ekkubo limu bantyenga ennaku zonna; balyoke babenga bulungi bo n'abaana baabwe abaliddawo:
40 era ndiragaana nabo endagaano eteriggwaawo, obutakyuka okubaleka okubakola obulungi; era nditeeka entiisa yange mu mitima gyabwe baleme okunvaako.
41 Weewaawo, ndibasanyukira okubakolanga obulungi, era sirirema kubasimba mu nsi eno n'omutima gwange gwonna n'emmeeme yange yonna.
42 Kubanga bw'ati bw'ayogera Mukama nti Nga bwe ndeese obubi buno bwonna obunene ku bantu bano, bwe ntyo bwe ndibaleetako obulungi bwonna bwe nnabasuubizza.
43 Kale ennimiro zirigulirwa mu nsi eno gye mwogerako nti Ezise, temuli muntu newakubadde ensolo; eweereddwayo mu mukono gw'Abakaludaaya.
44 Abantu baligula ennimiro n'ebintu, ne bawandiika amannya gaabwe ku biwandiike ne babiteekako obubonero ne bayita abajulirwa mu nsi ya Benyamini ne mu bifo ebiriraanye Yerusaalemi ne mu bibuga bya Yuda ne mu bibuga eby'omu nsi ey'ensozi ne mu bibuga eby'omu nsenyi ne mu bibuga eby'obukiika obwa ddyo: kubanga ndikomyawo obusibe bwabwe, bw'ayogera Mukama.


text:
Essuula 9
1 Naye Sawulo bwe yali akyayogera ebigambo eby'okukanga n'eby'okutta abayigirizwa ba Mukama waffe, n'agenda eri kabona asinga obukulu,
2 n'amusaba ebbaluwa ez'okugenda e Ddamasiko, eri amakuŋŋaaniro, bw'alirabayo abantu ab'ekkubo, oba nga basajja oba bakazi, abasibe abaleete e Yerusaalemi.
3 Awo bwe yali ng'atambula, ng'anaatera okutuuka e Ddamasiko, amangu ago omusana oguva mu ggulu ne gumwakira okumwetooloola,
4 n'agwa wansi, n'awulira eddoboozi nga limugamba nti Sawulo, Sawulo, onjigganyiza ki?
5 N'agamba nti Ani ggwe, Mukama wange? Ye n'agamba nti Nze Yesu, gw'oyigganya ggwe:
6 naye golokoka oyingire mu kibuga; onoobuulirwa ebikugwanidde okukola.
7 Naye abaali batambula naye ne bayimirira nga basamaaliridde, kubanga bawulidde eddoboozi naye ne batalaba muntu.
8 Sawulo n'agolokoka wansi, amaaso ge bwe gaazibuka, n'atalaba kintu: ne bamukwata ku mukono ne bamuleeta e Ddamasiko.
9 N'amala ennaku ssatu nga talaba, era nga talya, wadde nga tanywa.
10 Yaliyo omuyigirizwa mu Ddamasiko, erinnya lye Ananiya; Mukama waffe n'amugamba mu kwolesebwa nti Ananiya. N'amugamba nti Laba, nze nzuuno, Mukama wange.
11 Mukama waffe n'amugamba nti Golokoka ogende mu kkubo eriyitibwa Eggolokofu, obuulirize mu nnyumba ya Yuda omuntu erinnya lye Sawulo ow'e Taluso; kubanga, laba, asaba;
12 era alabye omuntu, erinnya lye Ananiya, ng'ayingira, ng'amussaako emikono azibule.
13 Naye Ananiya n'addamu nti Mukama wange, omuntu oyo nnawulira ebigambo bye mu bangi, obubi bwe yakolanga abatukuvu be abali e Yerusaalemi bwe buli obungi:
14 ne wano alina obuyinza obuva eri bakabona abakulu okubasiba bonna abakusaba erinnya lyo.
15 Naye Mukama waffe n'amugamba nti Genda; kubanga oyo kye kibya ekironde gye ndi okutwalanga erinnya lyange mu maaso g'amawanga ne bakabaka n'abaana ba Isiraeri.
16 Kubanga ndimulaga ebigambo bwe biri ebingi ebimugwanidde okubonyaabonyezebwa olw'erinnya lyange.
17 Ananiya n'agenda n'ayingira mu nnyumba, bwe yamussaako emikono n'ayogera nti Ow'oluganda Sawulo, Mukama waffe antumye, Yesu eyakulabikira mu kkubo lye wafulumamu, ozibule, ojjuzibwe Omwoyo Omutukuvu.
18 Amangu ago ku maaso ge ne kuba ng'okuvuddeko amagamba, n'azibula, n'ayimirira n'abatizibwa:
19 bwe yatoola emmere n'afuna amaanyi. N'abeera n'abayigirizwa abaali mu Ddamasiko ennaku nnyingiko.
20 Amangu ago n'abuulira Yesu mu makuŋŋaaniro ng'oyo ye Mwana wa Katonda.
21 Bonna abaamuwulira ne beewuunya ne bagamba nti Si ye wuuno eyanyaganga mu Yerusaalemi abaasabanga erinnya eryo? kye kyamuleeta ne wano abasibe abatwale eri bakabona abakulu.
22 Naye Sawulo ne yeeyongeranga okuba n'amaanyi n'akwasanga ensonyi Abayudaaya abaali batuula e Ddamasiko, ng'ategeereza ddala nti oyo ye Kristo.
23 Awo bwe waayitawo ennaku nnyingi, Abayudaaya ne bateesa okumutta.
24 Naye amagezi gaabwe Sawulo n'agamanya. Ne bateeganga ne ku nzigi emisana n'ekiro okumutta.
25 Naye abayigirizwa be ne bamutwala kiro ku kisenge, ne bamussiririza mu kisero.
26 Bwe yatuuka e Yerusaalemi n'agezaako okwegatta n'abayigirizwa: ne bamutya bonna, nga tebannaba kukkiriza nga naye muyigirizwa.
27 Naye Balunabba n'amutwala n'amuleeta eri abatume, n'abannyonnyola bwe yalaba Mukama waffe mu kkubo, era nti yayogera naye, ne bwe yabuulira n'obugumu mu Ddamasiko mu linnya lya Yesu.
28 N'abeeranga wamu nabo ng'ayingiranga ng'afulumanga mu Yerusaalemi,
29 ng'abuuliranga n'obugumu mu linnya lya Mukama waffe: n'ayogera n'awakananga n'Abakerenisiti: naye ne bagezaako okumutta.
30 Ab'oluganda bwe baategeera ne bamutwala e Kayisaliya, ne bamusindika e Taluso.
31 Awo ekkanisa eyali mu Buyudaaya bwonna ne mu Ggaliraaya ne mu Samaliya n'eba n'emirembe, ng'ezimbibwanga; era ng'etambuliranga mu kutya Mukama waffe ne mu ssanyu ery'Omwoyo Omutukuvu ne yeeyongera.
32 Awo olwatuuka Peetero bwe yali ng'ayita wonna wonna, n'aserengeta eri abatukuvu abaali batuula mu Luda:
33 n'asangayo omusajja erinnya lye Ayineya eyali yaakamaze ku kitanda emyaka munaana, olw'endwadde y'okukoozimba.
34 Peetero n'amugamba nti Ayineya, Yesu Kristo akuwonya: yimirira, weeyalire. Amangu ago n'ayimirira.
35 Bonna abaali batuula mu Luda ne mu Saloni ne bamulaba ne bakyukira Mukama waffe.
36 Awo waaliwo mu Yopa omukazi omuyigirizwa, erinnya lye Tabbiisa (okutegeezebwa kwalyo ayitibwa Doluka): omukazi oyo yali ajjudde ebikolwa ebirungi n’abintu bye yagabanga.
37 Olwatuuka mu nnaku ezo n'alwala n'afa: bwe baamala okumunaaza ne bamuteeka mu kisenge ekya waggulu.
38 Era kubanga Luda kyali kumpi ne Yopa, abayigirizwa bwe baawulira nga Peetero gyali, ne bamutumira abantu babiri nga bamwegayirira nti Tolwa, tuukirira gye tuli.
39 Peetero n'agolokoka n'agenda nabo. Bwe yatuuka ne bamutwala mu kisenge ekya waggulu: ne bannamwandu bonna ne bayimirira kumpi naye, nga bakaaba nga boolesa ebizibawo n'ebyambalo Doluka bye yakolanga ng'akyali nabo.
40 Naye Peetero n'abafulumya bonna n'afukamira n’asaba; n'akyukira omulambo n'agamba nti Tabbiisa, yimirira. N'azibula amaaso ge; awo bwe yalaba Peetero, n'agolokoka n'atuula.
41 N'amuwa omukono n'amuyimusa; awo bwe yamala okuyita abatukuvu ne bannamwandu, n'amuleeta, nga mulamu.
42 Ne kitegeerwa mu Yopa kyonna; bangi ne bakkiriza Mukama waffe.
43 Awo olwatuuka n'alwayo ennaku nnyingi mu Yopa mu nnyumba ya Simooni omuwazi w'amaliba.


text:
Bya Musasi waffe
EKKOLERO lya Kirembe Mines erimanyiddwa mu kuyiikuula eky’obugagga ekya Copper soma (kopa) eribadde limaze emyaka nga 30 nga lyayimirira, kyaddaaki lizzeemu okukola. Abantu 300 be bamaze okufuna emirimu.
Abachina bannannyini kkampuni ya TIBET Hima be baaweereddwa omulimu gw’okuddukanya kkampuni eno.
Omu ku baaweereddwa omulimu gw’okukulira pulojekiti, Alex Kyamanywa eyasangiddwa mu ofiisi yategeezezza nti abakozi abasoose okuwandiikibwa bagenda kuyamba mu kulongoosa ebizimbe ebyayonoonebwa amataba.
Kyamanywa yategeezezza nti kkampuni eno yakwasiddwa ebimu ku byeyambisibwa mu kuyiikuula ebyobugagga nga June 1.
Ekifo kino kigenda kulongoosebwa okulaba ng’amazzi gazimbirwa ebisenge okuziyiza okubatataaganya.


text:
Edda mu ddwaaliro e Mulago babbirangayo bugaali na mirambo. Kyokka kati ensi bw’egudde eddalu e Mulago babbirayo n’abaana.
Kezirooni ow’e Kyengera bwe yanona omulambo gwa kitaawe eyafiira e Mulago bw’atuuka ku mulyango ne bamusaba empapula ezifulumya omulambo. Bwe yaddayo okuzinona, yakomawo ng’akagaali n’omulambo tabirabako.
Kezirooni yakanda kukuba biwoobe nti akagaali banditutte naye ne bandekera omulambo gwa ssebo, nga ab’e Mulago bamutegeeza kimu nga bo omulambo gwa ssebo bwe baagumuwadde era nga bw’atakyalina ky’abanja.
Nanfuka kino kyennyini kye yaguddeko e Mulago. Ennaku ntono ezaakayita yazadde omwana ne bamusiibula, kyokka olw’okuba obudde bwabadde buzibye, Nanfuka yasazeewo okwewejjeekako ku lubaalaza lw’eddwaaliro nga bw’alinda abamuddukira era awo omwana we we baamumubbiddeko.
Nanfuka yalaajanyeeko nga Kezirooni gwe babbako omulambo gwa kitaawe emyaka 40 egiyise, kyokka nga naye ab’e Mulago bamuwoleza ebyo bye baawoleza Kezirooni nti ffe twakuwadde omwana wo ne tukusiibula noolwekyo tokyalina ky’obanja.
Naye nno oyo atuukibwako ekizibu ng’ali mu ddwaaliro oba mu luggya lwayo, ddala aba akyalina ky’abanja. Kezirooni okumubbako omulambo gwa kitaawe nga bagumubbiddeko ku mulyango gw’eddwaaliro, ddala ab’e Mulago yali akyababanja! Ate ne Nanfuka okumubbako omwana we nga bamubbidde ku lubalaza lwa ddwaaliro oyo naye ab’edwaaliro aba akyababanja.
Kati kimanyiddwa ab’e Mulago be balina “sindikeeti” mwe babbira abaana b’abantu. Noolwekyo leka aboobuyinza bateekewo obukuumi obuweebwa abali mu ddwaaliro munda n’abali ku mbaalaza, so si kumala kubabbako baana baabwe olwo ne bawoza “Tekitukwatako”.
Yo ensi etuuse okugwa eddalu lyennyini ekkankada Bananfuka bwe banaagenda mu malwaliro ne bazaala abaana ate ne babababbako kyokka oluvannyuma ne beewugguusa nga bawoza tekitukwatako.
Tekikukwatako kitya nga n’amalwaliro mugafudde empuku z’abanyazi n’abatemu? Wateekwa okubaawo eky’amangu ng’ate kya maanyi ekikolebwa okukomya foloffotto ono.Sikulimba.


text:
Bya MARTIN NDIJJO
Bwe wekkaanya ebintu Shanita Namuyimbwa amanyiddwa nga Bad Black by’akola okukyusa endabika ye, tolema kulowooza nti yalwala bulwadde bw’omugenzi omuyimbi Michael Jackson.
Obulwadde buno bwa bwongo bwe bayita 'Dysmorphic disorder' oli ng’atawaanyizibwa endowooza nti si mulungi kimala olwo n’afuba okwekyusa endabika ye ate ne bwe baba bamukyusizza era wayita ekiseera kitono n’addamu n’alaba nga si mulungi ne bamukyusa bw’atyo okutuusa endowooza eno bw’emuleetera n’endwadde endala eziyinza okumutuusa ku kufa.
Bad Black okufaanana ne Michael Jackson yasookereza mpola nti kaakyuse amabeere ge gagejje, teyakoma awo nti n’akabina keetaaga okukyusa, olwakamala nti n’ennyindo. Leero bw’omutunuulira kumpi buli kimu agenze akikyusa.
Olugendo lw’okwekyusa luno yalutandika mu 2010 nga yatandikira ku kya kupika mabeere.
Bad Black bwe yali nga tebannamukyusa. Ku ddyo, Bad Black nga bwe yalabise ku Lwokuna oluvannyuma lw’okumukyusa okukyasembyeyo.
Ku Lwokuna bwe baabadde mu kkooti y’ebyobusuubuzi, muganzi wa Black, Omuzungu David Greenhalgh yawuniikirizza kkooti bwe yategeezezza nga Black bwe yakozesa ssente eziri mu bukadde 200 e Dubai okugezza amabeere kyokka nga zino yali azisabye agende bamujjanjabe kkansa gwe yali agamba nti amuluma.
Omugenzi Micheal Jackson bwe yali nga tebannamukyusa. Ku ddyo nga bamukyusizza.
Ng’asinziira emitala w’amayanja gye yali addukidde omwaka oguwedde, yategeeza nga bwe yali akooye okubeera Omuddugavu ng’ayagala kufuuka Muzungu era Black mu kumukomyawo endabika ye yawuunikiriza bangi naddala abaali bamulabyeko mu buto nga Muddugavu kakongoliro nga mweru ali ku lugendo lwe olw’okufuuka Omuzungu.
Ku kweyerusa n’okugezza amabeere Black yagattako okumulongoosa ennyindo eyali endeeruufu kati katono kalinga ka balaalo n’ategeeza nti ennyindo n’okweyerusa byamumalako doola 25,000 era amangu ddala nga yaakadda okuva e Rwanda gye baamukwatira yategeeza nga bwe yali ateekateeka okugenda bamulongoose amakudde n’akabina ng’ayagala geefaanaanyirizeeko ag’omuyimbi Nicki Minaj era n’awera nti olumala ekibonerezo kye mu kkomera ateekwa okugenda babigezze.
Okumanya Black yalwala obutaba mumativu na ndabika ye, olumu ayita mu nnyambala n’okwetonaatona mu ffeesi okwekyusa ssaako okweyubula nga omusota.
Wadde nga bino byonna abikola era nga waliyo n’abantu abalala abandyagadde okukola ky’ekimu. Okukyusa ekitundu ku mubiri kiyinza okuviirako akabi.
Nga tannafa Michael Jackson yatawaanyizibwanga ebirwadde abamu bye baagambanga nti biva ku ngeri gye yakyusanga endabika ye.
Ne Bad Black mu December wa 2012 yawalirizibwa okusasula akakalu ka bukadde 100 kkooti ejulirwamu esobole okumuyimbula agende bamulongoose amabeere agaali gamufuukidde ekizibu mu kkomera.
Mu kweyerusa agamba nti bamuwa obukereda bw’ateekeddwa okumira singa kino takikola ayinza okufuna obuzibu ku lususu. Kyokka jjukira nti Michael Jackson eddagala eryamuweebwanga mu ngeri y’emu yalitamiira bwenge n’atuuka n’okwewanga doozi esukkiridde ekyavaako okufa kwe.
Ebirala...


text:
Koseya Hosea
Chapter 3
1 Awo Mukama n'aŋŋamba nti Genda nate, oyagale omukazi ayagalibwa mukwano gwe, era omwenzi, era nga Mukama bw'ayagala abaana ba Isiraeri, newakubadde nga bakyukira bakatonda abalala ne baagala ebitole by'ezabbibu enkalu.
2 Awo ne mmwegulira ne mmuwasa n'ebitundu ebya ffeeza kkumi n'ebitaano ne komeri eya sayiri ko ekitundu eky'ekomeri eya sayiri:
3 ne mmugamba nti Olibeerera awo ku lwange ennaku nnyingi; tolyefuula mwenzi, so toliba muka musajja yenna: nange bwe ndiba bwe ntyo gy'oli.
4 Kubanga abaana ba Isiraeri balibeerera awo ennaku nnyingi nga tebalina kabaka so nga tebalina mulangira so nga tebalina ssaddaaka so nga tebalina mpagi so nga tebalina kizibawo kya kabona newakubadde baterafi:
5 oluvannyuma abaana ba Isiraeri balikomawo ne banoonya Mukama Katonda waabwe ne Dawudi kabaka waabwe; era balijja eri Mukama nga batya n'eri obulungi bwe mu nnaku ez'oluvannyuma.


text:
Amosi Amos
Chapter 3
1 Muwulire ekigambo kino Mukama ky'aboogeddeko, mmwe abaana ba Isiraeri, ku kika kyonna kye nnalinnyisa nga nkiggya mu nsi y'e Misiri, ng'ayogera nti
2 Mmwe mwekka be nnamanya ku bika byonna eby'ensi zonna: kyendiva mbabonereza olw'obutali butuukirivu bwammwe bwonna.
3 Ababiri bayinza okutambulira awamu wabula nga batabaganye?
4 Empologoma ewulugumira mu kibira nga terina muyiggo? empologoma ento eyima mu mpuku yaayo okulira nga teriiko ky'ekutte?
5 Ennyonyi eyinza okugwa mu mutego ku nsi nga tebagiteze kakunizo? omutego gumasuka okuva wansi nga teguliiko kye gukwasizza?
6 Bafuuyira ekkondeere mu kibuga, abantu ne batatya? obubi bugwa ku kibuga, Mukama nga tabuleese?
7 Mazima Mukama Katonda taliiko ky'alikola wabula ng'abikkulidde abaddu be bannabbi ekyama kye.
8 Empologoma ewulugumye, ani ataatye? Mukama Katonda ayogedde, ani ayinza obutalagula?
9 Mulangirire mu mayumba mu Asudodi ne mu mayumba mu nsi y'e Misiri, mwogere nti Mukuŋŋaanire ku nsozi ez'e Samaliya, mulabe enjoogaano eziri omwo bwe zenkana obungi, n'okujooga bwe kuli okuli omwo wakati.
10 Kubanga tebamanyi kukola bya nsonga, bw'ayogera Mukama, abo abatereka ekyejo n'obunyazi mu mayumba gaabwe.
11 Mukama Katonda kyava ayogera bw'ati nti Walibaawo omulabe, okwetooloola ensi enjuyi zonna: naye alikkakkanya amaanyi go okukuvaako, n'amayumba go galinyagibwa.
12 Bw'ati bw'ayogera Mukama nti Ng'omusumba bw'awonyaako mu kamwa k'empologoma amagulu abiri oba ekitundu ky'okutu; bwe batyo abaana ba Isiraeri bwe baliwonyezebwa, abatuula mu Samaliya mu nsonda y'ekiriri ne ku bigugu ebya aliiri eby'oku kitanda:
13 Muwulire mube abajulirwa eri ennyumba ya Yakobo, bw'ayogera Mukama Katonda, Katonda ow'eggye.
14 Kubanga ku lunaku lwe ndibonereza Isiraeri olw'ebyonoono bye, era ndibonereza n'ebyoto bya Beseri, n'amayembe g'ekyoto galisalihwako ne gagwa wansi.
15 Era ndikuba ennyumba eya ttoggo wamu n'ennyumba ey'ekyeya; n'ennyumba ez'amasanga ziribula, n'amayumba amanene galikoma, bw'ayogera Mukama.


text:
Matayo Matthew
Chapter 7
1 Temusalanga musango, muleme okusalirwa.
2 Kubanga omusango gwe musala gulibasalirwa nammwe: era ekigera kye mugereramu, ekyo kye muligererwa nammwe.
3 Ekikutunuuliza ki akantu akali ku liiso lya muganda wo, naye notofaayo ku njaliiro eri ku liiso lyo ggwe?
4 Oba olimugamba otya muganda wo nti Leka nkuggyeko akantu akali ku liiso lyo; naye laba, enjaliiro ekyali ku liiso lyo ggwe?
5 Munnanfuusi ggwe, sooka oggyeko enjaliiro ku liiso lyo ggwe; olyoke olabe bulungi okuggyako akantu ku liiso lya muganda wo.
6 Temuwanga mbwa ekintu ekitukuvu, so temusuulanga luulu zammwe mu maaso ga mbizzi, zireme okuzirinnyirira n'ebigere byazo, ne zikyuka okubaluma.
7 Musabe, muliweebwa; munoonye, muliraba; mweyanjule, muliggulirwawo:
8 kubanga buli muntu asaba aweebwa; anoonya alaba; eyeeyanjula aliggulirwawo.
9 Oba muntu ki mu mmwe, omwana we bw'alimusaba emmere, alimuwa ejjinja;
10 oba bw'alisaba ekyennyanja, alimuwa omusota?
11 Kale mmwe, ababi, nga bwe mumanyi okuwa abaana bammwe ebintu ebirungi, Kitammwe ali mu ggulu talisinga nnyo okubawa ebirungi abamusaba?
12 Kale byonna bye mwagala abantu okubakolanga mmwe, nammwe mubakolenga bo bwe mutyo: kubanga ekyo ge mateeka ne bannabbi.
13 Muyingire mu mulyango omufunda: kubanga omulyango mugazi, n'ekkubo eridda mu kuzikirira ddene, n'abo abayitamu bangi.
14 Kubanga omulyango mufunda n'ekkubo eridda mu bulamu lya kanyigo, n'abo abaliraba batono.
15 Mwekuume bannabbi ab'obulimba, abajjira mu byambalo by'endiga gye muli, naye munda gy'emisege egisikula.
16 Mulibategeerera ku bibala byabwe. Abantu banoga batya ezabbibu ku busaana, oba ettiini ku mwennyango?
17 Bwe kityo buli muti omulungi gubala ebibala birungi; naye omuti omubi gubala ebibala bibi.
18 Omuti omulungi teguyinza kubala bibala bibi, so n'omuti omubi teguyinza kubala bibala birungi.
19 Buli muti ogutabala kibala kirungi bagutema bagusuula mu muliro.
20 Kale mulibategeerera ku bibala byabwe.
21 Buli muntu aŋŋamba nti Mukama wange, Mukama wange, si ye aliyingira mu bwakabaka obw'omu ggulu, wabula akola Kitange ali mu ggulu by'ayagala.
22 Bangi abaliŋŋmba ku lunaku luli nti Mukama waffe, Mukama waffe, tetwalagulanga mu linnya lyo, tetwagobanga dayimooni mu linnya lyo, tetwakolanga bya magero bingi mu linnya lyo?
23 Ne ndyoka mbaatulira nti Sibamanyangako mmwe: muve we ndi mwenna abakola eby'obujeemu.
24 Buli muntu awulira ebigambo byange ebyo, n'amala abikola, kyaliva afaananyizibwa n'omusajja ow'amagezi eyazimba enju ye ku lwazi:
25 enkuba n'etonnya, mukoka n'akulukuta, kibuyaga n'akunta; ne bikuba enju eyo; so n'etegwa; kubanga yazimbibwa ku lwazi.
26 Na buli muntu awulira ebigambo byange ebyo n'atabikola, alifaananyizibwa n'omusajja atalina magezi, eyazimba enju ye ku musenyu:
27 enkuba n'etonnya; mukoka n'akulukuta, kibuyaga n'akunta; ne bikuba enju eyo; n'egwa: n'okugwa kwayo kwali kunene.
28 Awo olwatuuka Yesu bwe yamala ebigambo ebyo, ebibiina ne byewuunya okuyigiriza kwe:
29 kubanga yabayigiriza nga nannyini buyinza, so si ng'abawandiisi baabwe.


text:
Essuula 4
1 Bwe baali nga boogera n'ekibiina, ne bajja gye baali bakabona n'omukulu wa yeekaalu n'Abasaddukaayo,
2 nga banakuwadde nnyo kubanga baayigiriza ekibiina era baabuulira ku bwa Yesu okuzuukira mu bafu.
3 Ne babassaako emikono ne babassa mu kkomera okutuusa enkya: kubanga bwali buwungedde.
4 Naye abamu bangi abaawulira ekigambo ne bakkiriza, omuwendo gw'abasajja ne baba ng'enkumi ttaano.
5 Awo bwe bwakya enkya abakulu n'abakadde n'abawandiisi ne bakuŋŋaanira mu Yerusaalemi:
6 ne Ana kabona asinga obukulu, ne Kayaafa ne Yokaana ne Alegeezanda, ne bonna ab'ekika kya kabona asinga obukulu:
7 ne babateeka wakati, ne babuuza nti Maanyi ki oba linnya ki eribakoza mmwe ebyo?
8 Awo Peetero bwe yajjula Omwoyo Omutukuvu, n'abagamba nti Abakulu b'abantu n'abakadde,
9 bwe tubuulirizibwa leero olw'okukola obulungi omuntu omulwadde, ekimuwonyezza;
10 mutegeere mwenna n'ekibiina kyonna eky'Abaisiraeri nti mu linnya lya Yesu Kristo Omunazaaleesi, gwe mwakomerera mmwe, Katonda gwe yazuukiza mu bafu, ku bw'oyo ono ayimiridde nga mulamu mu maaso gammwe.
11 Oyo lye jjinja eryanyoomebwa mmwe abazimbi, erifuuse ekkulu ery'oku nsonda.
12 So tewali mu mulala bulokozi, kubanga tewali na linnya ddala wansi w'eggulu eryaweebwa abantu eritugwanira okutulokola.
13 Awo bwe baalaba obugumu bwa Peetero ne Yokaana, ne babategeera okuba abantu abatamanyi kusoma era abataayigirizibwa nnyo, ne beewuunya, ne babeetegereza nga baali wamu ne Yesu.
14 Era bwe baalaba omuntu eyawonyezebwa ng'ayimiridde nabo, tebaalina kya kuddamu.
15 Naye ne balagira bave mu lukiiko, ne basala amagezi bokka nga bagamba nti
16 Tunaakola tutya abantu bano? Kubanga bakoze akabonero akayatiikiridde, ekigambo ekyo kimanyiddwa abantu bonna abatuula mu Yerusaalemi, so tetuyinza kukyegaana.
17 Naye kireme okwongeranga okubuna mu bantu, tubakange balemenga okwogera mu linnya eryo n'omuntu yenna yenna.
18 Ne babayita ne babalagira balemenga okwogera n'akatono newakubadde okuyigirizanga mu linnya lya Yesu.
19 Naye Peetero ne Yokaana ne baddamu ne babagamba nti Oba nga kirungi mu maaso ga Katonda okuwulira mmwe okusinga Katonda, mwogere;
20 kubanga ffe tetuyinza kulema kwogeranga bye twalaba bye twawulira.
21 Nabo, oluvannyuma lw'okwongera okubakanga, baabata, nga tebalaba kye banaabalanga okubabonereza, olw'ekibiina; kubanga bonna baali batendereza Katonda olw'ekyo ekikoleddwa.
22 Kubanga obukulu bwe yali ayise mu myaka amakumi ana omuntu eyakolerwa akabonero kano ak'okuwonyezebwa.
23 Bwe baateebwa ne bagenda mu kibiina kyabwe, ne bategeeza byonna bye bagambiddwa bakabona abakulu n'abakadde.
24 Nabo bwe baawulira ne bayimusa eddoboozi lyabwe n'omwoyo gumu eri Katonda, ne bagamba nti Mukama, ggwe eyakola eggulu n'ensi n'ennyanja n'ebirimu byonna,
25 ggwe eyayogerera ku bw'Omwoyo Omutukuvu mu kamwa ka jjajjaffe Dawudi mulenzi wo nti Ab'amawanga kiki ekibeesazizza akajegere, N'ebika birowoozezza ebitaliimu?
26 Bakabaka b'ensi baasimba ennyiriri, N'abakulu baakuŋŋaanira wamu Ku Mukama ne ku Kristo we:
27 Kubanga mazima baakuŋŋaanira mu kibuga muno ku Mulenzi wo omutukuvu Yesu, gwe wafukako amafuta, Kerode ne Pontio Piraato wamu n'ab'amawanga n'ebika bya Isiraeri,
28 bakole byonna omukono gwo n'okuteesa kwo bye byalagira edda okubaawo.
29 Kale kaakano, Mukama, laba okukanga kwabwe, owe abaddu bo bagume nnyo okwogeranga ekigambo kyo,
30 bw'ogolola omukono gwo owonye, n'obubonero n'amagero bikolebwenga mu linnya lya Mulenzi wo omutukuvu Yesu.
31 Bwe baamala okusaba, mu kifo we baakuŋŋaanira ne wakankana; bonna ne bajjula Omwoyo Omutukuvu, ne boogera ekigambo kya Katonda n'obuvumu.
32 N'ekibiina kyabwe abakkiriza baalina omutima gumu n'emmeeme emu; so tewaali n'omu eyayogeranga nti ekintu ky'alina kye kikye yekka, naye byonna baabanga nabyo mu bumu.
33 N'amaanyi mangi abatume ne boogeranga okutegeeza kwabwe okw'okuzuukira kwa Mukama waffe Yesu. N'ekisa kingi ne kibeeranga ku bo bonna.
34 Kubanga tewaali mu bo eyeetaaganga; kubanga bonna abaalina ensuku oba ennyumba baazitundanga ne baleeta omuwendo gwazo ezaatundibwanga,
35 ne baguteeka ku bigere by'abatume: ne bagabiranga buli muntu nga bwe yeetaaganga.
36 Ne Yusufu abatume gwe baayita Balunabba (okutegeezebwa kwalyo nti) Mwana wa ssannyu Omuleevi, eyazaalirwa e Kupulo,
37 yalina ennimiro, n'agitunda n'aleeta effeeza n'agiteeka ku bigere by'abatume.


text:
Essuula 3
1 Abaagalwa, kaakano eno ye bbaluwa ey'okubiri gye mbawandiikira; mu ezo zombi mbakubiriza amagezi gammwe agataliimu bukuusa nga mbajjukiza;
2 okujjukiranga ebigambo ebyayogerwa edda bannabbi abatukuvu, n'ekiragiro ky'abatume bammwe ekya Mukama waffe era Omulokozi:
3 nga mumaze okusooka okutegeera kino, nga mu nnaku ez'oluvannyuma abasekerezi balijja n'okusekerera, nga batambula okugobereranga okwegomba kwabwe bo
4 ne boogera nti Okusuubiza kw'okujja kwe kuli luuyi wa? Kubanga, bajjajjaffe kasookedde beebaka, byonna bibeera bwe bityo nga bwe byabanga okuva ku kutondebwa.
5 Kubanga beerabira kino nga balaba, ng'edda waaliwo eggulu, n'ensi eyava mu mazzi era yali wakati mu mazzi, olw'ekigambo kya Katonda,
6 ensi ey'edda amazzi kyegaava gagisaanyaawo n'ezikirira:
7 naye eggulu erya kaakano n'ensi olw'ekigambo ekyo biterekeddwa omuliro, nga bikuumibwa okutuusa ku lunaku olw'omusango n'okuzikirira kw'abantu abatatya Katonda.
8 Naye kino kimu temukyerabiranga, abaagalwa, nga eri Mukama waffe olunaku olumu luli ng'emyaka olukumi, n'emyaka olukumi giri ng'olunaku olumu.
9 Mukama waffe talwisa kye yasuubiza, ng'abalala bwe balowooza okulwa; naye agumiikiriza gye muli, nga tayagala muntu yenna kubula, naye bonna batuuke okwenenya.
10 Naye olunaku lwa Mukama waffe lulijja nga mubbi; eggulu lwe lirivaawo n'okuwuuma okunene n'ebintu eby'obuwangwa birisaanuuka olw'okwokebwa okungi, n'ensi n'ebikolwa ebigirimu birisirikka.
11 Ebyo byonna bwe bigenda okusaanuuka bwe bityo, mugwanidde kubeeranga mutya mu mpisa entukuvu n'okutyanga Katonda,
12 nga musuubira nga mwegomba nnyo olunaku lwa Katonda okutuuka, olulisaanuusisa eggulu nga lyokebwa, n'ebintu eby'obuwangwa ne biseebengerera olw'ebbugumu eringi?
13 Naye nga bwe yasuubiza tusuubira eggulu eriggya n'ensi empya, obutuukirivu mwe butuula.
14 Kale, abaagalwa, kubanga musuubira ebyo, mufubenga okusangibwa mu mirembe nga temulina bbala newakubadde omusango mu maaso ge.
15 Era mulowoozenga ng'okugumiikiriza kwa Mukama waffe bwe bulokozi, era nga muganda waffe omwagalwa Pawulo mu magezi ge yaweebwa bwe yabawandiikira;
16 era nga mu bbaluwa ze zonna, ng'ayogera ku ebyo mu zo; omuli ebimu ebizibu okutegeera, abatamanyi n'abatali banywevu bye banyoola, era nga n'ebyawandiikibwa ebirala, olw'okuzikirira kwabwe bo.
17 Kale, abaagalwa, kubanga musoose okutegeera, mwekuumanga muleme okugwa okuva mu bunywevu bwammwe mmwe nga mutwalibwa obukyamu bw'ababi.
18 Naye mukulire mu kisa ne mu kutegeera Mukama waffe era Omulokozi Yesu Kristo. Oyo aweebwenga ekitiibwa kaakano era n'okutuusa ku lunaku olw'emirembe n'emirembe. Amiina.


text:
Nekkemiya Nehemiah
Chapter 6
1 Awo olwatuuka bwe baabuulira Sanubalaati ne Tobiya ne Gesemu Omuwalabu n'abalabe baffe abalala nga nzimbye bbugwe, era nga tewakyali kituli ekisigadde omwo; (newakubadde nga nali nga sinnasimba nzigi mu miryango mu biro ebyo;)
2 awo Sanubalaati ne Gesemu ne bantumira nga boogera nti Jjangu tulabaganire mu kaalo akamu ak'omu lusenyi lwa Ono. Naye nga baalowooza okunkola obubi.
3 Ne mbatumira ababaka nga njogera nti Nkola omulimu omunene n'okuyinza siyinza kuserengeta: omulimu gwandirekeddwayo ki, nze nga nguvuddeko ne nserengeta gye muli?
4 Ne bantumira bwe batyo emirundi ena; ne mbaddamu bwe ntyo.
5 Awo Sanubalaati n'antumira omuddu we bw'atyo omulundi ogw'okutaano ng'alina mu mukono gwe ebbaluwa etezingiddwa mu mukono gwe;
6 omwawandiikibwa nti Mu mawanga mulimu ebigambo era Gasimu akyogera nga ggwe n'Abayudaaya mwagala okujeema; kyova ozimba bbugwe: era oyagala okuba kabaka waabwe, ebigambo ebyo bwe byogera bwe bityo.
7 Era otaddewo ne bannabbi ab'okubuulira ebigambo byo e Yerusaalemi nga boogera nti Mu Yuda mulimu kabaka: kale nno kabaka alibuulirwa ng'ebigambo ebyo bwe biri. Kale nno jjangu tuteese fembi.
8 Awo ne mmutumira nga njogera nti Tewakolebwanga bigambo nga bw'otogera naye obigunze mu mutima gwo ggwe.
9 Kubanga bonna banditutiisizza nga boogera nti Emikono gyabwe girifuuka minafu okuva ku mulimu guleme okukolebwa. Naye kaakano, ai Katonda, nyweza ggwe emikono gyange.
10 Awo ne nnyingira mu nnyunba ya Semaaya mutabani wa Deraaya mutabani wa Meketaberi eyasibibwa; n'ayogera nti Tulabaganire mu nnyumba ya Katonda munda wa yeekaalu, era tuggalewo enzigi za yeekaalu: kubanga banajja okukutta; weewaawo, mu kiro mwe banajjira okukutta.
11 Ne njogera nti Omusajja eyenkana awo nga nze nandidduse? era ani eyenkana nga nze eyandiyingidde mu yeekaalu okuwonya obulamu bwe? siiyingiremu.
12 Ne ntegeera, era, laba, Katonda teyamutuma: naye yandagulako obunnabbi buno: era Tobiya ne Sanubalaati baali bamuguliridde.
13 Kyeyava aguliririrwa ntye nkole bwe ntyo nnyonoone, babeeko kwe banaggya ensonga ey'ebigambo ebibi, banvume.
14 Ai Katonda wange, jjukira Tobiya ne Sanubalaati ng'ebikolwa byabwe ebyo bwe byali, era ne nnabbi omukazi Nowadiya, ne bannabbi abalala abandintiisizza.
15 Bwe kityo bbugwe n'aggwa okukola ku lunaku olw'amakumi abiri mu ttaano olw'omwezi Eruli, mu nnaku amakumi ataano mu biri.
16 Awo olwatuuka abalabe baffe bonna bwe baawulira bwe batyo, bannaggwanga bonna abatwetoolodde ne batya ne baggweeramu ddala omwoyo mu maaso gaabwe bo: kubanga baalaba ng'omulimu guno gwakolebwa Katonda waffe.
17 Era mu nnaku ezo abakungu ba Yuda ne baweereza Tobiya ebbaluwa nnyingi, ebbaluwa za Tobiya ne zijja gye bali.
18 Kubanga mu Yuda mwalimu bangi abamulayirira kubanga yali mukoddomi wa Sekaniya mutabani wa Ala; ne mutabani we Yekokanani yali awasizza muwala wa Mesullamu mutabani wa Berekiya.
19 Era ne boogera ku bikolwa bye ebirungi mu maaso gange, ne bamubuulira ebigambo byange. Tobiya n'aweereza ebbaluwa okuntiisa.


text:
Bya SILVANO KIBUUKA
OMUTENDESI wa ttiimu y’eggwanga ey’ebikonde egenda mu mizannyo gya Common Wealth Games, Dick Katende, ategeezezza nti tagenda kusala ku bazannyi okutuusa nga okusitula kutuusa nga July 13.
“Abazannyi bonna bali mu mbeera nnungi era tusiima Gavumenti, Uganda Olympic Committee ne National Council of Sports okwegatta abazannyi ne basobola okussibwa mu nkambi. Kati tukolera wamu mu kubabangula nga tugoberera endya yaabwe n’ebirala.
Esigadde ennaku ntono era kati okwongereza ku sitamina tutandise n’okubawa obukodyo bw’okukuba ebikonde ebiwangula (biyite tonziriranga) kubanga enzannya ekyuse nnyo naddala mu ngaba y’obubonero,” Katende bwe yategeezezza.
Abakubi abali mu nkambi kuliko; Mike Sekabembe (Super Heavy), Geoffrey Nyeko ne Regan Ssimbwa (Middle), Sadil Musa (Lt. Walter), David Semuju ne Minsi Semakula (Walter), Moses Mukiibi ne Bob Moses (Lt. Weight), Adinand Yasin ne Rogers Semitala (Fly) Nasil Bashir (Bantam) wamu ne Fazil Juma (Lt Fly).
Uganda egenda kukiikirirwa abakubi bataano mu mizannyo gino egigenda okuyindira mu kibuga Glasgow ekya Scotland.
Katende yagambye nti alina abakubi b'eŋŋuumi 10 nga basuzibwa mu nkambi e Luggogo mu kisulo kya National Council of Sports. Ku bano mw'agenda okulonda abataano abanaakiirira Uganda mu mpaka zino.


text:
2 Bassekabaka 2 Kings
Chapter 20
1 Mu biro ebyo Keezeekiya n'alwala kumpi n'okufa. Isaaya nnabbi mutabani wa Amozi n'ajja gy'ali n'amugamba nti Teekateeka ennyumba yo; kubanga ogenda kufa so togenda kulama.
2 Awo n'akyusiza amaaso ge ku kisenge n'amwegayirira Mukama ng'ayogera nti
3 Jjukira kaakano, ai Mukama, nkwegayiridde, bwe nnatambuliranga mu maaso go n'amazima n'omutima ogwatuukirira, ne nkola ebiri mu maaso go ebirungi. Keezeekiya n'akaaba nnyo amaziga.
4 Awo olwatuuka Isaaya nga tannafuluma okugenda mu luuyi lw'ekibuga olwa wakati, ekigambo kya Mukama ne kimujjira nti
5 Ddayo ogambe Keezeekiya omulangira w'abantu bange nti Bw'atyo bw'ayogera Mukama Katonda wa Dawudi jjajjaawo nti Mpulidde okusaba kwo, ndabye amaziga go: laba, ndikuwonya : ku lunaku olw'okusatu kw'olirinnyira mu nnyumba ya Mukama.
6 Era ndyongera ku nnaku zo emyaka kkumi n'etaano; era ndirokola ggwe n'ekibuga kino mu mukono gwa kabaka w'e Bwasuuli; era ndirwanirira ekibuga kino ku lwange nze ne ku bw'omuddu wange Dawudi.
7 Awo Isaaya n'ayogera nti Muddire ekitole ky'ettiini. Ne bakiddira ne bakiteeka ku jjute, n'awona.
8 Awo Keezeekiya n'agamba Isaaya nti Kaluwa akabonero nga Mukama alimponya era nga ndirinnyira mu nnyumba ya Mukama ku lunaku olw'okusatu?
9 Isaaya n'ayogera nti Kano ke kaliba akabonero gy'oli akava eri Mukama nga Mukama alikola ekyo ky'ayogedde: ekisiikirize kinaatambula mu maaso amadaala kkumi, oba kinaddayo ennyuma amadaala kkumi?
10 Awo Keezeekiya n'addamu nti Ekisiikirize okukka amadaala kkumi kigambo kyangu: nedda, naye ekisiikirize kiddeyo ennyuma amadaala kkumi,
11 Isaaya nnabbi n'akaabirira Mukama: n'azzaayo ennyuma ekisiikirize ebbanga ery'amadaala ekkumi, ge kyali kikkiddeko ku madaala ga Akazi.
12 Mu biro ebyo Berodakubaladani mutabani wa Baladani kabaka w'e Babulooni n'aweereza Keezeekiya ebbaluwa n'ekirabo: kubanga yawulira Keezeekiya bwe yali alwadde.
13 Awo Keezeekiya n'abawulira n'abalaga ennyumba yonna ey'ebintu bye eby'omuwendo omungi, effeeza n'ezaabu n'eby'akaloosa n’amafuta ag'omuwendo omungi n'ennyumba ey'ebyokulwanyisa bye ne byonna ebyalabika mu by'obugagga bwe: tewali kintu mu nnyumba ye newakubadde mu matwale ge gonna Keezeekiya ky'ataabalaga.
14 Awo Isaaya nnabbi n'ajja eri kabaka Keezeekiya n'amugamba nti Abasajja bano boogedde ki? era bavudde wa okujja gy'oli? Keezeekiya n'ayogera nti Bava mu nsi ey'ewala mu Babulooni.
15 N'ayogera nti Balabye ki mu nnyumba yo? Keezeekiya n'addamu nti Byonna ebiri mu nnyumba yange babirabye: tewali kintu mu by'obugagga bwange kye ssibalaze.
16 Isaaya n'agamba Keezeekiya nti Wulira ekigambo kya Mukama.
17 Laba, ennaku zijja byonna ebiri mu nnyumba yo n'ebyo bajjajjaabo bye baatereka okutuusa leero lwe biritwalibwa e Babulooni: tewali kintu ekirisigala, bw'ayogera Mukama.
18 Era balitwala ne ku batabani bo abalikuvaamu b'olizaala: kale baliba balaawe mu lubiri lwa kabaka w'e Babulooni.
19 Awo Keezeekiya n'agamba Isaaya nti Ekigambo kya Mukama ky'oyogedde kirungi. Era n'ayogera nti Si weewaawo, emirembe n'amazima bwe binaabangawo ku mirenbe gyange?
20 Era ebikolwa ebirala byonna ebya Keezeekiya n’amaanyi ge gonna era bwe yasima ekidiba n'olusalosalo n’aleeta amazzi mu kibuga tebyawandiikibwa mu kitabo eky'ebyomumirembe gya bassekabaka ba Yuda?
21 Keezeekiya ne yeebakira wamu ne bajjajjaabe: Manase mutabani we n'afuga mu kifo kye.


text:
Oluyimba lwa Sulemaani Song of Songs
Chapter 2
1 Nze ndi kimyula kya Saloni, Eddanga ery'omu biwonvu.
2 Ng'eddanga mu maggwa, Gwe njagala bw'ali bw'atyo mu bawala.
3 Ng'omucungwa mu miti egy'omu kibira, Muganzi wange bw'ali bw'atyo mu balenzi. Natuula wansi w'ekisiikirize kye n'essanyu lingi, Ebibala bye ne biwoomera amatama gange.
4 Yannyingiza mu nju ey'okuliiramu embaga, Ne bendera ye eyali ku nze kwagala:
5 Munkwatirire n'ezabbibu enkalu, munsanyuse n'amacungwa; Kubanga okwagala kundwazizza.
6 Omukono gwe ogwa kkono guli wansi w'omutwe gwange, N'omukono gwe ogwa ddyo gunkutte.
7 Mbalayiza, mmwe abawala ba Yerusaalemi, Olw'empeewo n'enjaza ez'omu ttale, Muleme okugolokosa newakubadde okuzuukusa okwagala, Okutuusa we kunaayagalira.
8 Eddoboozi lya muganzi wange! laba, ajja, Ng'abuukirabuukira ku nsozi, ng'azinira ku busozi.
9 Muganzi wange ali ng'empeewo oba ennangaazi ento: Laba ayimirira ennyuma w'olukomera lwaffe, Alingiza mu ddirisa, Yeeraga ng'alabikira mu mulimo ogulukibwa ogw'omu kituli.
10 Muganzi wange yayogera n'aŋŋamba Nti Golokoka, gwe njagala, omulungi gye ndi, tugende tuveewo.
11 Kubanga, laba, ttoggo aweddeko Enkuba eyise egenze;
12 Ebimuli birabise ku ttaka; Ebiro bituuse ennyonyi mwe ziyimbira, N'eddoboozi lya kaamukuukulu liwulirwa mu nsi yaffe;
13 Omutiini gwengeza ettiini zaagwo embisi, N'emizabbibu gimulisizza, Giwunya akaloosa kaagyo. Golokoka, gwe njagala, omulungi gye ndi, tugende tuveewo.
14 Ai ejjiba lyange, abeera mu njatika ez'omu jjinja, mu bwekwekero obw'ebbanga, Ndabe amaaso go, mpulire eddoboozi lyo; Kubanga eddoboozi lyo ddungi n'amaaso go ga kusanyusa.
15 Mutukwatire ebibe, ebibe ebito ebyonoona ensuku ez'emizabbibu; Kubanga ensuku zaffe ez'emizabbibu zimulisizza.
16 Muganzi wange wange, nange ndi wuwe: Aliisizza ekisibo kye mu malanga.
17 Okutuusa obudde nga bukedde ebisiikirize ne biddukira ddala, Kyuka, muganzi wange, obe ng'empeewo oba ennangaazi ento Ku nsozi eza Beseri.


text:
Okujjamu embuto - Abortion
- Tottanga - Ekyamateeka - Deuteronomy 5:17
- Amaaso go gaalaba omubiri gwange nga tegunnatuukirira, Ne mu kitabo kyo ebitundu byange byonna ne biwandiikibwa. - Psalm 139:16
- Katonda n'atonda omuntu mu ngeri ye, mu ngeri ya Katonda mwe yamutondera; omusajja n'omukazi bwe yabaonda. - Olubereberye -Genesis 1:27
- Laba, abaana bwe busika bwa Mukama: N'ebibala eby'olubuto ye mpeera ye. - Zabbuli - Psalms 127:3
- Kubanga ggwe olina omwoyo gwange: Wambikkako mu lubuto lwa mmange. Naakwebazanga; kubanga okukolebwa kwange kwa ntiisa, kwa kitalo: Emirimu gyo gya kitalo; N'ekyo emmeeme yange ekimanyidde ddala. Tewakisibwa mubiri gwange, Bwe nnakolerwa mu kyama, Bwe nnatondebwa n'amagezi amangi mu bya wansi eby'ensi. - Zabbuli - Psalms 139:13-15
- Eyankola nze mu lubuto si ye yamukola ye? Eyatubumba mu lubuto fembi si omu? - Yobu - Job 31:15
- Bwe nnali nga sinnakubumba mu lubuto nakumanya, era nga tonnava mu lubuto nakutukuza; nkutaddewo okuba nnabbi eri amawanga. - Yeremiya - Jeremiah 1:5


text:
Bya DICKSON KULUMBA
MUNNAMAWULIRE wa Pulezidenti Museveni, Jacob Kalibbala Kato awanjagidde poliisi y’e Nakaseke n’abakola ku buzzi bw’emisango, okuvaayo n’amaanyi okuvunaana abantu abaamukuba kumpi kwagala kumutta ku kyalo Kansiri- Kapeeka bwe yali alambula faamu ye.
Kalibbala yakubibwa baliraanwa be Ssaalongo Engaboyensonga ng’ali ne batabani be okuli omuserikale wa UPDF Pvt. Martin Wasswa Fred nnamba RA 223916, Fred Kizza ne Nzeire olw’enkaayana z’ettaka ze balina ne mukulu wa Kato, Esau Wasswa.
“Nga June 12,2014 bwe nnali nnambula faamu yange ne ngwa mu baami abo nga bakutte emiggo ne bang’amba nti leero tugenda kukulaga essomo.
Banzikakkanako ne bankuba kumpi kwagala kunzita kyokka ettaka eryange teririna we likwataganira n’eryabwe wabula bakaayana ne mukulu wange Wasswa,” Kalibbala eyali yaakava mu Ethiopia ne Pulezidenti ennaku bbiri emabega bwe yagambye.
Baamumenya olugalo lw’omukono ogwa ddyo ne bamukuba nnyo eriiso nga lyatungwa butungwa ne wuuzi munaana. Yayisiddwa bubi mu feesi ate n’okugulu kwa kkono kwakoosebwa bya nsusso.
Mukulu we, Esau Wasswa yategeezezza nti ensonga zino baazitwala ku poliisi kyokka waayita ennaku bbiri nga poliisi ye Kapeeka tennakwata bazzi bamusango bano kyokka nga ku kyalo kwe bali kyokka ate bwe bakwatibwa Ssaalongo Engaboyensonga n’ateebwa mangu wakati mu kuggulawo fayiro y’omusango gw’avunaanibwa ky’agamba nti kyabeewunyisizza.
Wasswa agamba nti ettaka okuli enkaayana lya yiika 30 bulooka 268 ku poloti 16 nga lyabaguzibwa Samwiri Kanyumya Ddumba nga liri mu mannya ga jjajjawe Yokana Mundu nga ye ne Kato baaguzibwako yiika 20 nga ku zino waliwo Ssaalongo ne batabani be we bakaayanira nga bagamba nti waabwe kuba okuva edda we balundira ente.
Omusango guno guli fayiro NKSK/CRB 1300/2014 ku poliisi y’e Kiwoko ate ew’omuwaabi wa gavumenti fayiro eri nnamba NKSK.CO.0398/2014.


text:
Bya Ssennabulya Bagalayina
ABAKULEMBEZE b’e Kalungu basabye minisitule y’ebyobulamu ekyuse mu nkola gy’egabiramu amalwaliro eddagala ewe omukisa abagaddukanya okwesabira eryo erituukana n’obwetaavu bw’ekitundu.
Beekokkodde n’ekitongole ky’eddagala ekya National Medical Stores nti kibawa ebika by’eddagala mu malwaliro nga tekigoberedde bwetaavu bwa bitundu ebyo oba omutendera gw’eddwaaliro ne balipakiramu lye batalina kujjanjabisa.
Ssentebe wa LCV e Kalungu, Emmanuel Musoke n’abakulembeze abalala okuli Ruth Komugisha ne Sipiika w’e Lwabenge, David Musoke bino baabituuseeko mu kulambula amalwaliro gaabwe okwetegereza obuzibu bwago n’enneeyisa y’abasawo.
Musoke yategeezezza nti ekyabakozesezza kino nga lipooti zisusse ku basawo bwe babba eddagala mu malwaliro n’okwewummuzza mu nnaku za wiikendi okuva ku Lwokutaano ne bakomawo ku mmande.
Eddagala ly’etuumye mu masitoowa Amalwaliro mwe batuuse eddagala baalisanzeemu nga lyetuumye mu sitoowa naye abasawo ne babategeeza nti erisinga balirina nga bifaananyi kubanga tebalijjanjabisa ng’obulwadde bwe lijjanjanjaba tebabulina mu kitundu.
Waliwo we baasing’aanye ng’eddagala olwajjula mu sitoowa baaliterekako mu kasenge akaazimbibwa okuba kaabuyonjo n’ebinaabiro mu kifo abakyala gye bazaalira ekyongera okutta omutindo gw’eddagala.
Abasawo bee mulugunya Addukanya eddwaaliro lino erya Kyamuliibwa Health Centre III, Dr. Ronald Mutebi yategeezezza abakulembeze nti sitoowa y’eddagala gy’alina wadde si ya mulembe naye yajjula ne yeesing’aana ng’erimu alikuumiddeko n’awatasaanye.
Dr. Mutebi yabalaze ezimu ku bokisi z’eddagala ezibeetuumyeko nga baasoberwa dda eky’okulikozesa kubanga buli ‘kwota’ aba NMS bongerako ddala sso nga balina ebika bye beetaaga ebitabaweebwa.
Yategeezezza nti eddwaaliro tebalina bitanda kyokka baweebwa bokisi z’amazzi ag’okussibwa ku balwadde kw’ogatta n’eddala lye batakozesa ne lyetuuma okutuusa bwe liyitako ennaku ne baliweereza e Bukulula lyokebwe.
Yeegattiddwaako ab’eddwaaliro erya Kasambya Health Centre okuli, musawo Esther Kawuma ne musawo Annet Nabunya Jing ku lwa mukama waabwe, Jacent Namubiru baagambye nti embeera y’ekizimbe omujjanjabirwa yeeraliikiriza ng’ekya mateneti kye kirabika obulungi ne sitoowa ya mulembe kyokka musawo Kawuma n’abalaga eddagala eribeetuumyeko nga si be balina okulikozesa.
Musawo Kawuma yakkiriziganyizza n’akulira Kigaaju Health Centre II Musawo Teddy Kirungi abaalaze bokisi z’amazzi okuli n’ago agakozesebwa mu laabu kyokka nga bo tebalongoosa wadde okusaako abalwadde amazzi kuba tebagaba bitanda.
Bongeddeko ebika bingi eby’eddagala bye beetaaga kyokka byo bibaweebwa mu butono ddala era bwe babuulira ababagabira eddagala nti bakyuseemu mpaawo kikyukamu.
Bassentebe bennyamivu Ssentebe Musoke ne banne baalaze okunnyolwa olw’enkola eno gye bagambye nti esinga kukosa bo ng’aba Disitulikiti kubanga eddagala lino ligulwa ku mutemwa gwabwe egw’ebyobujjanjabi ogubaweebwa Gavumenti eza buli mwaka.
Sipiika Ssegawa n’akiikirira Bukulula e Kalungu Charles Sserwanja obuzibu baabutadde ku bakungu mu minisitule y’ebyobulamu nti bonna olukwe lw’okufiiriza Gavumenti ssente balumanyi ng’eddagala mwe bakolera enjawulo. Basabye Kaliisoliiso wa Gavumenti anoonyereze ne ku bulyake obwetobese mu ntambuza y’eddagala.


text:
BYA SAUL WOKULIRA
SSABANYALA Maj. Baker Kimeze ategeezezza nti akadde konna Pulezidenti Museveni waakukwasa Abanyala n’Abaluuli ebintu byabwe nga bwe yakoze okuddiza Buganda “Ebyaffe”.
Maj. Kimeze bino yabyogeredde Kyerima bwe yabadde asisinkanya abakungu mu ggombolola y’e Kitimbwa mu mu disitulikiti y'e Kayunga.
Guno gwe mulundi ogusookedde ddala Maj. Kimeze okwogera mu ddoboozi lye ku bintu eby’enjawulo ebibaddewo okuviira ddala ku ndagaano Pulezidenti Museveni gye yakola ne Kabaka, okulambula kwa Kabaka mu Bugerere n’ekya Gavumenti okuddiza Buganda “Ebyaffe”.
Yagambye nti ebyapa omuli eby’amaggombolola n’ebitebe by’amasaza Bugerere ne Buluuli Mmengo tebyagiddizibwa olw’ensonga nti Pulezidenti Museveni yali amaze okukilambika nti biteekeddwa kudda mu mikono gy’abafuzi ab’ensikirano abali mu bitundu ebyo okuli Ssabanyala e Bugerere ne Ssabaluuli e Buluuli.
Maj. Kimeze yakakasizza olukiiko lw’Abanyala nti babeere bagumu kubanga mu ndagaano ya Museveni ne Kabaka bbo nga Abanyala ne bannaabwe Abaluuli baafunamu kinene ddala.
“Ettaka ery’ebitebe by’amagombolola n’amasaza n’ebitebe byonna byaffe n’olwekyo tulinde bulinze akakiiko akaateekebwawo nga katuulwako Omulangira David Wassajja n’abalala naffe Abanyala tulinako omubaka, kanaatera okumaliriza batukwase ebyaffe nga bwe baakoze ku Mmengo,” Ssabanyala bweyagambye.
Embuga y'essaza ly'e Bugerere. EKIF: SAUL WOKULIRA
Ku kulambula kwa Kabaka mu Bugerere yagambye nti waliwo abantu abaali baagala okukuteekamu ebigambo ebitabula bakoonaganye Abanyala ne Buganda n’agamba nti bano baabatebuka kubanga ensonga zonna zaali zaggwa dda mu ndagaano eyakolebwa wakati wa Pulezidenti ne Kabaka era teyagenda ku mukolo gwa Kabaka olw’okwewala ebigambo ebikoonaganya ebyali bisuubirwa okuva mu bannabyabufuzi.
Wabula abaami ba Ssabasajja Kabaka mu Bugerere nga bakulemberwa Mugerere, James Ssempigga agamba nti eby’okuwa Abanyala embuga ye eya Mugerere esangibwa e Ntenjeru tannaba kubimanyako.
Mugerere Ssempigga agamba nti ye ali mu kukakkalabya mirimu gye era okuva lwe yayingira ofiisi ebinti bingi ebituukiddwako nga n’ettabi lya Yunivaasite ya Muteesa I ligenda kutandika e Bugerere.
Ebirala....


text:
2 Ebyomumirembe 2 Chronicles
Chapter 21
1 Awo Yekosafaati ne yeebakira wamu ne bajjajjaabe n'aziikibwa wamu ne bajjajjaabe mu kibuga kya Dawudi: Yekolaamu mutabani we n'afuga mu kifo kye.
2 Era yalina ab'oluganda batabani ba Yekosafaati, Azaliya ne Yekyeri ne Zekkaliya ne Azaliya ne Mikayiri ne Sefatiya: abo bonna batabani ba Yekosafaati kabaka wa Isiraeri.
3 Kitaabwe n'abawa ebirabo ebikulu, zaabu ne ffeeza n'ebintu eby'omuwendo omungi, n'ebibuga ebiriko enkomera mu Yuda: naye obwakabaka n'abuwa Yekolaamu, kubanga ye yali omubereberye.
4 Awo Yekolaamu bwe yamala okulinnyisibwa mu bwakabaka bwa kitaawe, era nga yeenywezezza n'alyoka atta baganda be bonna n'ekitala n'abamu ab'oku bakulu ba Isiraeri.
5 Yekolaamu yali yaakamaze emyaka amakumi asatu mu ebiri bwe yatanula okufuga; n'afugira emyaka munaana mu Yerusaalemi.
6 N'atambulira mu kkubo lya bassekabaka ba Isiraeri ng'ennyumba ya Akabu bwe baakolanga: kubanga yafumbirwa muwala wa Akabu: n'akola ebyali mu maaso ga Mukama ebibi.
7 Naye Mukama teyayagala kuzikiriza nnyumba ya Dawudi olw'endagaano gye yalagaana ne Dawudi, era nga bwe yasuubiza okumuwa ettabaaza n'abaana be emirembe gyonna.
8 Ku mirembe gye Edomu n'ajeema okuva wansi w'omukono gwa Yuda, ne beeteekerawo kabaka.
9 Awo Yekolaamu n'asomoka n'abaami be n'amagaali ge gonna wamu naye: n'agolokoka kiro n'akuba Abaedomu abaamuzingiza, n'abaami b'amagaali.
10 Awo Edomu n'ajeema okuva wansi w'omukono gwa Yuda ne leero. Awo Libuna n'ajeema mu biro ebyo wansi w'omukono gwe kubanga yali avudde ku Mukama, Katonda wa bajjajjaabe.
11 Era nate n'akola ebifo ebigulumivu ku nsozi za Yuda, n'ayenza abaabeeranga mu Yerusaalemi, n'akyamya Yuda.
12 Awo ne wamujjira ekiwandiike ekyava eri Eriya nnabbi ekyogera nti Bw'atyo bw'ayogera Mukama Katonda wa Dawudi kitaawo nti Kubanga totambulidde mu makubo ga Yekosafaati kitaawo newakubadde mu makubo ga Asa kabaka wa Yuda;
13 naye n'otambulira mu kkubo lya bassekabaka ba Isiraeri, n'oyenza Yuda n'ababeera mu Yerusaalemi, ng'ennyumba ya Akabu bwe yakola; era, n'okutta watta baganda bo ab'omu nnyumba ya kitaawo, abaakusinga obulungi:
14 laba, Mukama alirwaza abantu bo kawumpuli mungi n'abaana bo ne bakazi bo n'ebintu byo byonna:
15 naawe oliba n'endwadde nnyingi ebyenda byo nga; birwadde okutuusa ebyenda byo lwe birikuvaamu olw'endwadde eya buli lunaku.
16 Awo Mukama n'akubiriza omwoyo gw'Abafirisuuti eri Yekolaamu, n'ogw'Abawalabu abaliraanye Abaesiyopya:
17 ne batabaala Yuda, ne bakiwagula ne bayingiramu ne banyaga ebintu byonna ebyalabika mu nnyumba ya kabaka ne batabani be ne bakazi be; ne watamusigalirawo mwana n'omu wabula Yekoyakaazi omuto ow'oku baana be,
18 Awo oluvannyuma lw'ebyo byonna Mukama n'amulwaza ebyenda endwadde etewonyezeka.
19 Awo olwatuuka ebiro bwe byayitawo emyaka ebiri nga giwedde ebyenda bye ne bimuvaamu olw'endwadde ye n'afa endwadde nnyingi. Abantu be ne batamunyookereza ng'okunyookeza kwa bajjajjaabe.
20 Yali yaakamaze emyaka amakumi asatu mu ebiri bwe yatanula okufuga, n'afugira emyaka munaana mu Yerusaalemi: n'agenda nga tewali amwegomba; ne bamuziika mu kibuga kya Dawudi, naye si mu masiro ga bassekabaka.


text:
Chapter 7
1 Ne bakuŋŋaanira w'ali Abafalisaayo n'abawandiisi abamu abaava e Yerusaalemi,
2 era abaalaba abayigirizwa be abamu ne balya emmere yaabwe n'engalo embi, ze zitanaabiddwa.
3 Kubanga Abafalisaayo, n'Abayudaaya bonna bwe batanaaba nnyo mu ngalo zaabwe, tebalya, kubanga bakwata obulombolombo obw'abakadde
4 era bwe bava mu katale, bwe batanaaba, tebalya: era waliwo n'ebirala bingi bye baaweebwa okukwata, okunaazanga ebikompe; n'ebibya, n'entamu ez'ebikomo.
5 Abafalisaayo n'abawandiisi ne bamubuuza nti Kiki abayigirizwa bo ekibalobera okutambulira mu bulombolombo obw'abakadde, naye bamala galya emmere n'engalo embi?
6 N'abagamba nti Isaaya yalagula bulungi ku mmwe bannanfuusi, nga bwe kyawandiikibwa nti Abantu bano banzisaamu ekitiibwa kya ku mimwa, Naye emitima gyabwe gindi wala.
7 Naye bansinziza bwereere, Nga bayigiriza amateeka g'abantu nga bye by'okukwata.
8 Muleka etteeka lya Katonda, ne mukwata obulombolombo bw'abantu.
9 N'abagamba nti Mugaanira ddala bulungi etteeka lya Katonda, era mukwate obulombolombo bwammwe.
10 Kubanga Musa yayogera nti Ossangamu ekitiibwa kitaawo ne nnyoko; era nti Avumanga kitaawe Oba nnyina, bamuttanga bussi:
11 naye mmwe mwogera nti Omuntu bw'agamba kitaawe oba nnyina nti Kyonna kye nnandikuwadde okukugasa ye Kolubaani, ekitegeezebwa nti Kitone kya Katonda;
12 temukyamuganya okukolera ekintu kitaawe oba nnyina;
13 mudibya ekigambo kya Katonda olw'obulombolombo bwammwe, bwe mwayigiriza: era mukola ebigambo ebirala bingi ng'ebyo.
14 Ate n'ayita ebibiina, n'abagamba nti Mumpulire mwenna, mutegeere;
15 tewali kintu ekiri ebweru w'omuntu bwe kiyingira mu ye, ekiyinza okumwonoona, naye ebintu ebiwa mu muntu, ebyo bye byonoona omuntu.
16 Buli alina amatu ag'okuwulira, awulire.
17 Awo bwe yayingira mu nnyumba ng'avudde mu bibiina, abayigirizwa be ne bamubuuza olugero olwo.
18 N'abagamba nti Bwe mutyo nammwe temulina magezi? Temutegeera nga kyonna ekiri ebweru bwe kiyingira mu muntu, tekiyinza kumwonoona;
19 kubanga tekiyingira mu mutima gwe; naye mu lubuto lwe, ne kiyita ne kigenda mu kiyigo? Yayogera bw'atyo ng'alongoosa ebiriibwa byonna.
20 N'agamba nti Ekiva mu muntu; kye kyonoona omuntu.
21 Kubanga munda, mu mitima gy'abantu, muvaamu ebirowoozo ebibi, obukaba,
22 okubba, okutta, obwenzi, kwegomba: obubi, obukuusa, obuluvu, eriiso ebbi, obuvvoozi, amalala, obusiru;
23 ebibi ebyo byonna biva munda ne byonoona omuntu:
24 N'agolokoka, n'avaayo n'agenda ku mbibi ez'e Ttuulo n'e Sidoni. N'ayingira mu nnyumba n'atayagala muntu kutegeera, so n'atayinza kwekisa.
25 Naye amangu ago omukazi eyalina muwala we eyaliko dayimooni, bwe yamuwulira n'ajja n'afukamira ku bigere bye.
26 Omukazi yali Muyonaani eggwanga lye mu Musulofoyiniiki. N'amwegayirira okugoba dayimooni ku muwala we.
27 N'amugamba nti Leka abaana bamale okukkuta kubanga si kirungi okuddira emmere y'abaana okugisuulira embwa.
28 Naye nti naddamu n'amugamba nti Weewaawo Mukama wange n'embwa ziriira wansi w'emmeeza obukunkumuka bw'abaana.
29 N'amugamba nti Olw'ekigambo ekyo, weddireyo; dayimooni avudde ku muwala wo.
30 N'addayo mu nnyumba ye, n'asanga omuwala ng'agalamizibbwa ku kitanda, ne dayimooni ng'amuvuddeko.
31 Ate n'ava mu mbibi ez'e Ttuulo, n'ajja n'ayita mu Sidoni ne wakati mu mbibi ez'e Dekapoli n'atuuka ku nnyanja ey'e Ggaliraaya.
32 Ne bamuleetera omuggavu w'amatu, atayogera bulungi, ne bamwegayirira okumussaako omukono gwe.
33 N'amuggya mu kibiina kyama, n'amussa engalo mu matu ge, n'awanda amalusu n'amukoma ku lulimi;
34 n'atunula waggulu mu ggulu, n'asinda n'amugamba nti Efasa, kwe kugamba nti Zibuka.
35 Amatu ge ne gazibuka n'enkolo y'olulimi lwe n'esumulukuka n'ayogera bulungi.
36 N'abakuutira baleme okubuularako muntu; naye nga bwe yeeyengera okubakuutira, bwe beeyongera ennyo nnyini okukibunya.
37 Ne bawuniikirira nnyo nnyini kitalo nga bagamba nti Byonna akoze bulungi: aggula abaggavu b'amatu, era ayogeza abasiru.


text:
Bino wandyagadde okubisoma mu %%?
Yee
Nedda
Somera ku mukutu gwaffe oba owanuleko magazini za Omunaala gw’Omukuumi ne Awake! ezaakafuluma, awamu n’ebitabo ebirala ebiragiddwa wammanga.
MAGAZINI
OKITOBBA 2014 OMUNAALA GW'OMUKUUMI
OKITOBBA 2014 OMUNAALA GW'OMUKUUMI (OGW'OKUSOMA MU KIBIINA)
EBITABO EBIRALA
Funa Enkolagana Ennungi ne Yakuwa
'Noonyanga Emirembe Era Ogigobererenga'—1 Peet. 3:11
Munoonyenga Obutuukirivu bwa Yakuwa!—Mat. 6:33
Ekitabo Ekiyamba Abajulirwa ba Yakuwa Okunoonyereza--Eky'Omwaka 2014
Oyitibwa ku Lukuŋŋaana Olunene olw'Ennaku Essatu olw'omu 2014
'Amawulire Amalungi eri Buli Ggwanga, Ekika n'Olulimi'
Programu y'Olukuŋŋaana Olunene olw'Ennaku Essatu mu 2014
Enkyukakyuka ezimu eziba zimaze okukolebwa mu bitabo byaffe ebiri ku intaneeti oluusi ziba tezinnakolebwa mu bitabo byaffe ebikubibwa mu kyapa.
© 2014 Watch Tower Bible and Tract Society of Pennsylvania.
|


text:
Bya Kizito Musoke ne Luke Kagiri
DISITULIKITI y’e Mityana eyisizza bajeti y’omwaka 2014/ 15 nga ya buwumbi 21 n’obukadde 740.
Avunaanyizibwa ku by’ensimbi era omumyuka wa ssentebe wa disitulikiti, Israel Lubega Maaso yategeezezza nti ku ssente ezo ebitundu 98 ku buli 100, zisuubirwa kuva mu Gavumenti ya wakati awamu n’ebibiina ebigaba obuyambi. Olwo ebitundu bibiri ku buli 100 zive mu misolo egisoloozebwa mu disitulikiti.
Ebyenjigiriza bye bisinza omutemwa omunene nga bya kumalawo obuwumbi 11 n’omusobyo, eby’obulamu, obuwumbi buna ate eby’obulimi akawumbi kamu n’ezigwamu.
Enguudo teziteereddwaako mutemwa gwonna, abantu kye bagamba nti kikyamu kuba ze zisinga okubakosa mu kitundu.
Ate aba Mityana Town Council baayisizza embalirira nga yaakumalawo akawumbi kamu n’obukadde obusukka mu 400.
Bajeti eno etafudde ku nguudo yayogezza abatuuze ebisongovu nga bagamba nti abakulembeze baabwe babeerabidde kubanga bino bye bizibu ebibadde bisinga okubaluma.
Ku lukiiko lwa disitulikiti bakansala baasazeewo nti nga disitulikiti etwale ensonga za Mityana Town Council kubanga abagiddukanya balemeddwa okukola ku bizibu by’amakubo n’obuyonjo.
Baalagidde ssentebe waabwe, Deborah Kyazike Kinobe alondoole ensonga zino okulaba nga wabaawo enkyukakyuka.
Kinobe yagumizza abatuuze nti waliwo amakubo agagenda okukolebwa nga bakozesa tulakita za disitulikiti ate amalala gagenda kukolebwa n’ensimbi eziva mu Gavumenti.
Abatuuze abaayogeddeko ne Bukedde baasabye Gavumenti nti bw’eba esoma embalirira ey’omwaka ogujja eyongere okuwa amakubo ensimbi kisobozese okutumbula eby’enfuna.
Omwaka gw’ebyensimbi oguweddeko, disitulikiti yakola bajeti ya buwumbi 21,408,376,000, kyokka nga baasobola kukung’anyaako 21,150,240,157.
Abakulembeze baakubirizza abantu okujjumbira okuwa emisolo, kyanguyize ne disitulikiti okubatuusaako obuweereza obulungi.


text:
Bya MEDDIE MUSISI
Hajat Zam Kinaabi yategeera emyaka munaana egiyise nti agenda kufa n’akola eddaame erikankanyizza aba famire ye.
Mu 2006, Hajati Zam yakeberebwa mu ddwaaliro ekkulu e Mulago ne kizuulwa nga yafuna kookolo w’amabeere eyali amaze okusasaanira omubiri gwonna era abasawo ne bamuwa ebbanga ly’anaamala.
Sheikh Ssemambo abadde atera okugenda ewuwe okumusabirako kumpi buli wiiki yategeezezza abakungubazi abeetabye mu kuziika e Buloba nti omugenzi yafuna obuvumu n’akola eddaame.
Hajat Miisa Kabanda ng’ono ye muganda w’omugenzi yategeezezza nti Zam alaze nnyo obuvumu okuva lwe baamugamba nti kookolo eyamukwata takyasobola kuwona era yakwata bagandabe bonna n’abaana baabwe n’abakebeza.
Eddaame lya Zam lyasomeddwa mutoowe Musa Kinaabi nga tannaziikibwa era nga bwe yakirambika.
Mu bintu ebikulu Zam Kinaabi bye yatadde mu kiraamo kino mulimu okukalaatira bagandabe ne bba kennyini basse essira ku baanabe babasomeseze mu masomero amalungi aganaabafuula ab’omugaso mu nsi era nga kino yakitadde nnyo ku Hajati Kabanda.
Yabalaamidde bakulize abaanabe ku musingi ogw’eddiini nga babasomesa Obusiraamu babumanye era babatwalenga ne mu bakulembeze b’Obusiraamu babamanye nabo babayambeko okwagala eddiini yaabwe.
Hajati Zam Nakato Kinaabi abadde musawo mu Doctor’s Clinic e Mmengo n’e Kibuli.
Yabakubirizza nti buli kintu kye kyonna balina okukigabanya mu baanabe n’abooluganda nga bayita mu nkola ya Busiraamu era nga bayambibwako Bamasheeka abakulu mu ddiini.
Yalonze bagandabe abalina okukwata ku mulambo gwe okugunaaza ssaako okugusitula okugutwala mu ntaana n’abo bennyini abalina okumuteeka mu nsonda nnya.
Yalonze akafo we balina okumuziika okumpi n’ekiggya kyokka nga tebamugasse ku malaalo malala. Abooluganda bagamba nti kino yakikoze lwa kuba mulongo.
Hajati Kabanda yategeezezza nti wadde mu kiseera omugenzi w’abeeredde ng’agonze nnyo, abadde akyagenda ku ddwaaliro n’abaako abakyala b’asisinkana okubabuulirira ku bulwadde bwa kookolo n’okubakubiriza okwekebeza.
“Muganda wange abadde mukazi mukozi nnyo, ayagala ennyo famire ye ate ng’ayagala nnyo okubuulirira abakyala ku nsonga ezitali zimu,” bwe yattottodde.
Yagambye nti ebyo byonna Zam bye yatadde mu kiraamo kye, bagenda kufuba okulaba nga babituukiriza kubanga abadde mukwano gwabwe nnyo mu famire.
Hajat Kinaabi yafudde nga June 2 n’aziikibwa enkeera nga 3 e Buloba ku lw’e Mityana.


text:
Bya FREDERICK KIWANUKA
KAAKANO akabuga Kigumba omusangibwa amawanga 80 anti kizibu okutuukayo n’obulwa omuntu bwe muwuliziganya mu lulimi lwo.
Obubuga bwaffe Akabuga kano kasangibwa mu disitulikiti empya ey’e Kiryandongo naye kumpi buli ggwanga eriri mu Bugwanjuba bwa Afrika olisangayo.
Akabuga kano keesudde kiromita 200 okuva e Kampala ku luguudo lw’e Gulu. Okutuukayo, olinnya bbaasi oba takisi n’osasula 15,000/- amagenda gokka.
Ng’oggyeeko bakaasangwawo Abanyoro, Kigumba osangayo kumpi buli ggwanga eriri mu Uganda, Kenya, Tanzania, Rwanda, Burundi, Nigeria Senegal, Abachina, Abayindi n’abalala era kigambibwa nti amawanga gasoba mu 80 kyokka teri bukuubagano wakati mu mawanga.
Abatuuze b’e Kigumba balimi ba kasooli, ebinyeebwa, entungo, ebijanjaalo, mpokya n’ebirala era bangi beeyiwayo okusuubula ebirime n’okukola mu nnimiro z’abagagga.
Olwa bizinesi ezimeruka e Kigumba enkya n’eggulo, zibbanka n’amakampuni amanene okuva e Sudan n’e China bataddeyo amatabi.
N’abasaabaze kizibu okubayisa e Kigumba nga tebayimirizza ddereeva kwegulira ku micomo, kasooli ne muwogo omwokye.
Akabuga kano kalimu loogi ne wooteeri ez’omulembe n’ebirabo by’emmere era abakozi ba disitulikiti y’e Kiryandongo gye balya ekyemisana, okwesanyusaamu n’okusula.
ENSIBUKO YA KIGUMBA
Omutuuze Eliakim Adoli agamba: Kigumba yali nsiko na kibira nga mulimu abantu baamuswaba. Kino kyawaliriza gavumenti y’abafuzi b’amatwale okugenda e Kenya n’eggyayo abantu b’eggwanga lya Maragoli be yaleeta n’ebasenza mu kitundu mu 1958.
Buli famire ya Bamaragoli gavumenti y’abafuzi b’amatwale yagiwa yiika z’ettaka 20 ebeereko n’okulimirako nga n’okutuusa kati be bamu ku bataka e Kigumba.
LWAKI KIGUMBA?
Kigambibwa nti emiti egimu gyali gikaluba, olwo Abamaragoli ne bagigeraageranya n’eggumba mu lulimi lwabwe lye bayita ekigumba era awo we waava erinnya Kigumba.
Abamaragoli bagambibwa nti be baatandiikiriza okulima kasooli mu kitundu kino gwe bajja naye okuva e Kenya era kasooli kye kirime ekisinga okulimibwa e Kigumba. Oluvannyuma lw’akaseera, amawanga amalala gazze geeyiwa mu Kigumba, olwo eyali ensiko n’efuuka akabuga nga kati kakulira ku misinde.
EBIKUZA KIGUMBA
Mulimu amasundiro g’amafuta, zibbanka, wooteeri, amaduuka amanene, obuuma obusa kasooli n’ebifo ebisanyukirwamu. Mu 2009 akabuga kano kaasuumuusibwa ne katuuka ku ddaala lya Town Council mu 2009.
Kalimu Zooni 7 omuli; Kigumba omukadde, Kitwanga, Kigaragara, Kihua 1, Kihura II ne Kibukiye.
Enkulaakulana esinga mu Zooni ya Kitwanga nga muno mw’osanga ofiisi za town council.
ABATUUZE ABATUTUMUFU
Mu batuuze abatutumufu abalina obutuuze mu Kigumba, mwe muli bannamagye; Brig. Kashaka ne Col. Tumukunde.
Ate abalala kuliko omubaka omukyala owa disitulikiti y’e Kiryandongo, Hellen Kawunde n’ebikonge bya disitulikiti y’e Kiryandongo abawerako. Eriyo amasomero agawera, amalwaliroga gavumenti 2; Kija Health Centre II ne Kigumba Health Centre III kyokka eddene liri Kiryandongo.
EBYAMASANYU: Mulimu bbaala eza kiraasi ez’enjawulo okuva ku balucoolo okutuka ku bannaggwadda.


text:
W’OSOMERA bino ng’abasawo abasoba mu 100 mu bulwaliro (kirinika) mu bibuga eby’enjawulo bakwatiddwa lwa kutundanga mabaluwa agalaga nti omulwadde talina siriimu sso ng’amulina! KALONDOOZI WA BUKEDDE abadde atalaaga eggwanga ku nsonga eno.
MINISITULE yebyobulamu ng’eri n'ekibiina kya HSFO (Human Immune Virus Termination technology survival for the HIV/AIDS Organisation) wamu ne ofiisi ya Sipiika wa Palamenti Rebecca Kadaga bamaze omwezi mu kaweefube w'okulwanyisa ‘abasawo’ abo abayambako okutambuza n'okusaasaanya obulwadde bwa mukenenya mu bugenderevu.
Lino lisangibwa Kabowa. Baakizuula nti ligaba amabaluwa ag’ebicupuli.
Kino bakikola mu bulwaliro (kirinika) mu bitundu by'eggwanga eby'enjawulo era ‘abasawo’ bangi bagudde mu kitimba kyabwe.
Abakungu b’ebitongole bino abalina akawuka ka siriimu n’abatalina, batambula mu bulwaliro buno ne bateesa n’abasawo baamu okubaguza ebbaluwa eziraga nti omulwadde talina siriimu wadde ng’akebeddwa ne kizuulibwa nti amulina!
Bakikola mu ngeri nti, omukungu abuulira omusawo ekituufu nti mulwadde wa siriimu, kyokka n’amusaba asooke amukebere akikakase nti ddala mulwadde.
Kino bwe kiggwa, bateesa n’amuleetera omuwala gw’agamba nti gw’agenda okuwasa kyokka n’amuwa enguzi omusawo ategeeze omuwala nti talina kawuka era amuwe n’ebbaluwa ezikikakasa!
Era mu bulwaliro bungi, bakizudde nti abasawo tebalina nsisi kuwa mulwadde wa siriimu bbaluwa ‘ekakasa’ nti talina kawuka ako.
Kitegeeza nti mu kwanjula oba ku mbaga nnyingi, abagole bazze n’ebbaluwa ez’ebicupuli ne basiiga abaana ba bannaabwe akawuka mu bugenderevu!
Okwekebeza akawuka ka siriimu kutandikira ku 5000/-, kyokka abakugu bwe banoonyerezza bakizudde nti ebbaluwa ez’ebicupuli zigulwa wakati wa 20,000/- ne 100,000/-!
Byakatonda agamba: Nange ndi mulwadde wa siriimu, omukyala eyamunsiiga yakozesa enkola eno yennyini.
Okuva lwe nnakitegeera nnasalawo okwegatta ku Minisitule y’ebyobulamu tulwanyise abasawo abatatuukiriza bulungi mulimu gwabwe ne babunyisa obulwadde mu kifo ky'okutaasa abantu oba okubukendeeza.”
Byakatonda agamba nti bakolagana ne poliisi era baakasiba abasawo abasukka mu 80 ku bulwaliro 90 bwe baakatuukamu ekiraga nti abasawo abasinga obungi bagaba ebiva mu musaayi ebifu.
“N’olwekyo beera bulindaala nga bakukebera.
Omuntu ayinza okugulirira omusawo ne bakuwa ebbaluwa enfu, eraga nti olina akawuka ng’ate tokalina.
Ayagala okukulemesa omukazi ayinza okukusiba ebbaluwa z’omusaayi enfu.
Ayagala ebyobugagga byo era ayinza okukola kye kimu!
Togenda mu bulwaliro butono, abasawo baayo kyangu okubagulira wabula genda mu ddwaaliro eddene,” Byakatonda bw’agamba.
ABASAWO ABASINGA OKUGABA EBIFU
Abasawo abasinga okukola amabaluwa g’omusaayi amafu babeera bannansi oba abayambi b'abasawo wabula nga batendeke abalekebwa mu bulwaliro buno.
Obulwaliro obusinze okusangibwamu omuze guno buba bwa badokita abatendeke, abakolera mu malwaliro amanene nga tebatera kubeerawo! Be balekawo be bakola vulugu ono.
Abasawo abasinga abakwatiddwa bonna balina amabaluwa g'obuyigirize agalaga nti baakuguka mu kujjanjaba.
Byakatonda agamba nti ekizibu ekisingira ddala obukulu ekivaako kino bwe bwavu, bannansi bafuna emisaala mitono. Kiba kizibu omuntu afuna omusaala ogwegasa ate okukwata 50,000/- zokka agabe ebintu ebifu!
Ayongerako nti Bannayuganda tebalina mwoyo gwa ggwanga, buli kye bakola beerowoozaako bokka.
Nga 03/04/14, musawo Harriet Munbungo owa Rose Clinic e Kabowa yakwatibwa olw'okugaba ebivudde mu musaayi ebikyamu ku 50,000/- ze baali bateeseganyizza.
Yalaajanira ku poliisi e Kitebi nti yali atetenkanya mbeera, nti ssente yali afuna ntono okuva ewa mukama we.
‘Tubatwala mu kkooti babitebye’
WILLINGTON Amumpaire owa Elam Medcal Center naye yakwatibwa lwa nsonga y’emu!
Nga 23/04/14 musawo Olivious Tusiime owa Rwenzori Medical Center e Kikajjo- Namasuba yakwatibwa okuva mu ttendekero lya Mayanja Memorial Mbarara naye yategeeza nga sitaani bwe yali amukemye!
Musawo Pauline Nakanwagi owa Cares Clinic e Namasuba naye yakwatibwa wabula yayagala okuwa enguzi ya 500,000/- kyokka nga baali balagaanye 50,000/- okugaba ebivaamu ebifu.
Ne ku KS Drugshop ku Piida e Namasuba, omusawo ye yadduka oluvannyuma lw’okwegayirira abawe enguzi ne bagaana.
E Kabowa ku kalwaliro ka Desire Clinic (mu kifaananyi ekisooka waggulu), nnannyini lyo yadduka bwe baamugwamu ng’agaba ebbaluwa enfu.
Steven Kato, abudaabuda abalwadde ba siriimu n’okubayamba mu by’endya ku ddwaaliro lya Kitebi Health Center agamba nti amalwaliro mangi tegalina babudaabuda balwadde oba okubateekateeka nga tebannakeberwa.
“Bo bakebera bukebezi kufuna ssente era y’ensonga lwaki basobola okukyusa ebiva mu musaayi olw’enguzi,” bw’agamba.
Ezimu ku nsonga ezizuuliddwa okuvaako siriimu okusaasaana mulimu obwavu obususse, okufumbiza abaana abato; obutamanya, abantu bangi balowooza nti siriimu ayita mu kwegatta mwokka, sso nga waliwo engeri endala nnyingi.
POLIISI
Byakatonda agamba nti baafuna olukusa okuva ew’omuduumizi wa Poliisi, Maj. Gen. Kale Kayihura ebakkiriza okutalaaga bukirinika okukwata abasawo abalya enguzi.
Akulira bambega ku poliisi y’e Kiteni, Onesmus Mwesigwa agamba nti be baakwata baakutwalibwa mu kkooti essaawa yonna wadde abamu baateebwa ku kakalu ka poliisi.


text:
Yeremiya Jeremiah
Chapter 47
1 Ekigambo kya Mukama ekyajjira Yeremiya nnabbi eky'Abafirisuuti, Falaawo nga tannakuba Gaza.
2 Bw'ati bw'ayogera Mukama nti Laba, amazzi gatumbiira agava obukiika obwa kkono, era galifuuka omugga ogwanjaala, era galyanjaala mu nsi ne byonna ebigirimu, ekibuga n'abo abakituulamu: n'abantu balikaaba, n'abo bonna ababeera mu nsi baliwowoggana.
3 Olw'emisinde gy'okusamba kw'ebinuulo by'ensolo ze ez'amaanyi, olw'okuwuluuka kw'amagaali ge, olw'okuvuuma okwa bannamuziga be, bakitaabwe kyebava balema okutunula ennyuma eri abaana baabwe, emikono gyabwe lw'okuba eminafu;
4 olw'olunaku lujja okunyaga Abafirisuuti, okumalawo ku Ttuulo ne Sidoni buli mubeezi asigaddewo: kubanga Mukama alinyaga Abafirisuuti, ekitundu ekifisseewo eky'ekizinga Kafutoli.
5 Gaza aliko ekiwalaata; Asukulooni amaliddwawo, ekitundu ekifisseewo ku kiwonvu kyabwe: olituusa wa okwesala?
6 Ai ggwe ekitala kya Mukama, olituusa wa obutatereera? weeteke mu kiraato kyo; wummula osirike.
7 Oyinza otya okutereera, kubanga Mukama aliko ky'akukuutidde? akiragidde okulwana ne Asukulooni n'ettale ly'ennyanja.


text:
Chapter 8
1 Awo mu nnaku ezo, ebibiina bwe byayinga obungi nate, ne bataba na mmere, n'ayita abayigirizwa be n'abagamba nti
2 Nsaasira ebibiina, kubanga leero ennaku ssatu nga bali nange, so tebalina mmere;
3 bwe mbasiibula okuddayo nga basiibye enjala, banaazirikira mu kkubo; n’abamu bava wala.
4 Abayigiriwa be ne bamuddamu nti Omuntu anaayinza atya okukkusa abantu bano emigaati wano mu ddungu?
5 N'ababuuza nti Mulina emigaati emeka? Ne bamugamba nti Musanvu.
6 N'alagira ebibiina okutuula wansi: n'addira emigaati omuanvu, ne yeebaza, n'amenyamu, n’awa abayigirizwa be, okugissa mu maaso gaabwe; ne bagissa mu maaso g'ekibiina.
7 Era baali balina obw'ennyanja butono: n'abwebaza, n’alagira n'obwo okubussa mu maaso gaabwe.
8 Ne balya ne bakkuta, ne bakuŋŋaanya obukunkumuka bwasigalawo ebisero musanvu.
9 Baali ng'enkumi nnya: n'abasiibula.
10 Amangu ago n'asaabala mu lyato n'abayigirizwa be, n'ajja ku njuyi ez'e Dalumanusa.
11 Abafalisaayo ne bafuluma ne bajja, ne batanula okumusokaasoka, nga banoonya gy'ali akabonero akava mu ggulu, nga bamukema.
12 N'asinda nnyo mu mwoyo gwe, n’agamba nti ab'Emirembe gino banooyeza ki akabonero? mazima mbagamba nti ab'Emirembe gino tebaliweebwa kabonero.
13 N'abaleka, n'asaabala nate n'agenda emitala w'eri.
14 Awo ne beerabira okutwala emigaati, so tebaali nagyo mu lyato wabula omugaati gumu.
15 N'aakuutira ng'agamba nti Munywere, mwekuume ekizimbulukusa eky'Abafalisaayo n’ekizimbulukusa kya Kerode.
16 Ne beebuuzaganya bokka na bokka, ne bagamba nti Tetulina migaati.
17 Yesu bwe yategeera n'abagamba nti Kiki ekibeebuuzaganyisa olw'obutaba na migaati? temunnalaba, so temutegeera? emitima gyammwe mikakayavu?
18 Mulina amaaso, temulaba? mulina amatu, temuwulira? temujjukira?
19 Bwe nnameyera enkumi ettaano emigaati etaano, ebibbo bimeka ebyajjula obukunkumuka bye mwakuŋŋaanya? Ne bamugamba nti Kkumi na bibiri.
20 Era bwe nnamenyera omusanvu enkumi ennya, mwakuŋŋaanya ebisero bimeka ebyajjula obukunkumuka? Ne bamugamba nti Musanvu.
21 N'abagamba nti Temunnategeera?
22 Ne bajja ne batuuka mu Besusayida ne bamuleetera omuzibe w'amaaso, ne bamwegayirira okumukomako.
23 N'akwata omuzibe w'amaaso ku mukono, n'amufulumya ebweru w'embuga; awo bwe yawanda amalusu ku maaso ge, n'amussaako engalo, n'amubuuza nti Oliko ky'olaba?
24 N'atunula waggulu, n'agamba nti Ndaba abantu, kubanga ndaba bafaanana ng'emiti, nga batambula.
25 Ate n'amussa engalo ku maaso ge n'akanula okulaba, n'awona, n'alaba byonna bulungi.
26 N'amusindika ewuwe, ng'amugamba nti Toyingiranga mu mbuga muno.
27 Yesu n'asitula n'agenda n'abayigirizwa be mu mbuga z'e Kayisaliya ekya Firipo. Bwe baatuuka mu kkubo n'abuuza abayigirizwa be, n'abagamba nti Abantu bampita ani?
28 Ne bamugamba nti Yokaana Omubatiza: n'abalala nti Eriya: naye abalala nti Omu ku bannabbi.
29 Ye n'ababuuza nti Naye mmwe mumpita ani? Peetero n'addamu n'amugamba nti Ggwe Kristo.
30 N'abakomako baleme okubuulirako omuntu ebigambo bye.
31 N'atanula okubayigiriza nti kimugwanira Omwana w'omuntu okubonyaabonyezebwa ebingi, n'okugaanibwa abakadde, ne bakabona abakulu, n'abawandiisi, n'okuttibwa, n'okuyitawo ennaku essatu okuzuukira.
32 N'ayogera ekigambo ekyo mu lwatu. Peetero n'amutwala, n'atanula okumunneya.
33 Naye n'akyuka, n'alaba abayigirizwa be, n'anenya Peetero, ng'agamba nti Dda ennyuma wange, Setaani: kubanga tolowooza bya Katonda, wabula eby'abantu.
34 N'ayita ebibiina n'abayigirizwa be, n'abagamba nti Omuntu bw'ayagala okungoberera, yeefiirize yekka, yeetikke omusalaba gwe, angoberere.
35 Kubanga buli ayagala okulokola obulamu bwe alibubuza; na buli alibuza obulamu bwe ku lwange n'olw'enjiri alibulokola.
36 Kubanga kimugasa ki omuntu okulya ensi zonna, n'okufiirwa obulamu bwe?
37 Kubanga omuntu yandiwaddeyo ki okununula obulamu bwe?
38 Kubanga buli ankwatirwa ensonyi nze n'ebigambo byange mu mirembe gino egy'obwenzi era emibi, n'Omwana w'omuntu alimukwatirwa ensonyi oyo lw'alijjira mu kitiibwa kya Kitaawe ne bamalayika abatukuvu.


text:
Beibe amannya go?
Lydia Kasirye Tuweereza ow’e Makindye - Kkonge.
Tuweereza ye taata w’abaana?
Ye taata anzaala.
Y’ono omugagga wa kkampuni ekola emigaati eya Tuweereza…?
Kyekyo kyennyini naye tumuggye mu mboozi.
Kirabika wakulira mu ssente.
Gundi ebya famire yange biveeko.
Ate munnamagye Brig. Kasirye Ggwanga omuyita otya?
Oyo naye taata kuba baaluganda ne kitange.
Okola mulimu ki?
Ntunda ngoye e Makindye.
B’ani b’osinga okuguza?
Abantu abeekuumira ku mulembe naddala bassereebu.
Ssente ezaatandika bizinensi eno waziggya wa?
Nnatereka ssente zange ez’enfissi okuva kw’ezo taata ze yampanga ku ssomero.
Kusoomoozebwa ki kw’osanze?
Emisolo gya URA ne KCCA gibula okututta.
Kale tumira ku bantu bo.
Ntumira omwami wange nti mmwagala nnyo, bakasitoma bange bonna ne mikwano gyange.
Eh eh.. obwedda njogera na mukyala mufumbo?
Obadde olowooza…, oswadde nnina omusajja awaka!
Kiki ky’osinga okumwebazaako?
Okunzikiriza okukola. Omusajja agaana omukazi okukola aba mubi nnyo.
Bubaka ki bw’olina eri abakyala abafumbo?
Togezaako okulondoola omusajja bw’oba oyagala okufuna emirembe.